text:
Mundialmente y tambe HOH cu atencion riba kico ta resistencia pa antibiotica
E siman aki ta celebra World Antimicrobial Awareness Week, esta un siman unda mundialmente ta pone enfasis riba e uzo corecto di antibiotica. Esaki ta encera e indicacion corecto, den e dosis corecto y e duracion corecto pa asina nos frena e microorganismo resistente pa antibiotica (superbug).
Di 18 pa dia 24 di november nos ta para keto un rato riba esaki y e aña aki e team, esta HOH su A-Team (Antibiotics Team) tras di esaki ta pone extra atencion riba alergia pa antibiotica.
“Resistencia pa antibiotica ta un problema mundialmente conoci na hospitalnan. Durante e siman aki na HOH ta enfoca riba alergia pa e grupo di antibiotica penicilline pero tambe en general. Profesionalnan den cuido medico hopi biaha ta encontra pashentnan cu ta informa of registra cu nan tin un alergia pa antibiotica. Mayoria di biaha pa e grupo di penicilline. Esaki por tin consecuencia cu e pashent ta haya antibiotica di ‘second choice’ cual cu por ta menos efectivo pa trata e infeccion of tin mas efecto secundario.
Ademas, investigacion internacional a deduci cu si un persona a yega di ta alergico pa cierto antibiotica esaki por resolve su mes despues di tempo. Ta importante pa tin tur informacion tocante e pashent su historia di remedi y cualkier alergia asina Internista Jaclyn de Kort ta splica.
Jacomien Aleman, Boticario na HOH ta conta cu “dunado di cuido lo combersa cu e pashent tocante su alergia di antibiotica. E dunado di cuido por ta un dokter, un nurse of empleado di botica na Hospital. Ta puntra informacion tocante e alergia, cuanto tempo pasa tabatin e alergia y tambe con severo e ta. Despues por registra esaki den e sistema electronico di prescribi medicamento na hospital. Si despues un otro persona ta prescribi e remedi aki e lo haya un aviso estilo ‘pop-up’ cu ta adverti contra y hasta si ta un alergia severo e lo wordo blokia. Consecuentemente, e remedi no por wordo prescribi mas pe pashent.
Pa Hospital pues, ta importante pa tin un bon registracion pa asina evita uzo innecesario di antibiotica cu por tin consecuencianan pe pashent manera efectonan secundario y admision mas largo den hospital ademas cu banda di esaki ta crea resistencia pa antibiotica (antimicrobial resistance). Na final, esaki ta solamente ne beneficio y calidad di cuido pa pashentnan. Ban sea consciente cu nos medicamento!


c: text/html

text:
*27-01-1936 – â 20-11-2022
Na nomber di su:
Casa: â Juliana Kelly
Yiunan stima: Enrique Kelly y Ibeth Kelly-Cardenas
â Ovito Kelly
Nietanan stima: Layneth y Cinthia Kelly
Manera nieto: Andres Roa Cardenas
Mayor nan stima: â Jose Teodoro Kelly
â Maria Kelly-Kelly
Rumannan: â Graciela Semeler-Kelly
â Dominico Kelly
Famia stima: Cardenas Ariza na Colombia Ariza Barros-Cuentas y Ariza na Aruba
Sobrina(o)nan:Sra. Vda. Beatris Giel-Semeleer y yiu, Daniel Semeler y yiu, Nicolas Semeler y yiu, Marquino Semeler y Maria, Irma y Fredy Semeleer y famia na Hulanda, Lucas y Ana Semeler y famia, Dony Semeler, Margarita Humber Kelly y yiu, Heran Kelly y famia, Lourdes Kelly, Tino Kelly y famia , Mickel Kelly y famia
Mescos ruman: Sra Rita Semeleer y famia, Inocencia Flanegin y famia, Carmen Flanegin y famia, Filomena Flanegin y famia, Maria Halley y famia
Cuñada:
Rosa Kelly-Jacobs
Rafaela German Tromp y famia
Rolando Tromp y famia
Ivon Quaoln y famia
Iha stima: Donisio German na Hulanda, Midalis Giel, Mario SemeleerÂ
Amigo stima: Luis Orman, Teo Zievinger, Candy Boek, Stanley OrmanÂ
Prima(o): Mario Kelly, Filomena KellyÂ
Sobrino(a)nan na Hulanda, Aruba, Colombia
Demas conocirnan: Griselda Ruben Pinto y famia, Candi y Jauren Tromp, Elvis Kelly, Florentico Kelly, Gregori Kelly
Acto di entiero lo tuma lugar Diabierna 25 November 2022 for di 9âor pa 11âor di mainta na Misa Santa Anna na Noord, y despues lo salĂ pa Santana Catolico na Noord.

robotstxt: allowed

filter: keep


text:
ORANJESTAD - Retonan di salud mental no necesariamente ta refleha den cara di e persona. Asina un cantante y productor musical conoci a inspira hopi trahado den sector HORECA e siman aki. Siendo un persona cu a atende cu problema di salud mental, el a splica con den practica ta balansa su trabou y e reto cu e ta biba cu ne. Mayoria hende no sa mes, pasobra ta necesario pa bo ta contento cu bo mes, den caso bo kier sirbi of entretene un otro.
Durante tres dia Aruba Tourism Authority (A.T.A.) y Aruba Hotel and Tourism Association (AHATA) a organisa sesion specialmente dedica p’e personanan cu ta traha den e sector di turismo y hospitalidad. Mas cu dos shen persona a asisti na e sesionnan intimo aki den Las Palmas Ballroom situa den Holiday Inn Beach Resort & Casino. E cantidad tabata relativamente hopi pero e organisadonan kier a garantisa cu e evento a keda intimo y diferente.
Ronella Croes, CEO di A.T.A., a comenta cu nan ta masha satisfecho cu por yuda na trece un mensahe positivo dilanti. Alabes nan ta satisfecho cu por a transmiti e principionan di bida cu ta asina importante. Croes a sigui splica cu ta importante tambe pa transmiti e aspectonan cu ta yuda den promove bienestar mental.
Salud mental ta un topico, cu kisas no ta papia hopi riba dje pero e ta un topico actual. A.T.A. hunto cu AHATA a haci esaki despues di un pandemia, normalmente tin diferente manera pa gradici y celebra “Dia di Turismo” pero ambos organisacion a scoge pa un evento cu ta unico den su estilo. A atrae Levi Silvanie, cu ta un artista talentoso.
Croes a sigui splica cu Levi Silvanie a yega di comparti su trayecto- y dificultadnan cu salud mental. Durante e sesion, Levi Silvanie, a comparti su “journal” a traves di diferente cancion di su album nobo. Tur presente por a scucha su historia- y pensamentonan. Meta final ta cu tur hende a sali fo’i e sesion inspira y cu instrumento pa asina atende cu e retonan cu nan ta topa cu ne den nan bida.
E invitadonan ta hende cu ta traha den turismo, mirando cu Aruba ta propaganda “One Happy Island” ta importante pa por tin e instrumentonan pa duna nos mes e forsa tur dia pa por bin bek y cumpli cu e promesa cu nos bishitantenan ta busca cu ta e “One Happy Island”.
Di su banda Tisa LaSorte, Presidente y CEO di AHATA, a menciona cu nan ta contento di por a colabora cu A.T.A. p’e programa special di musica y dialogo. AHATA ta realisa cu e empleadonan den e sector di hospitalidad ta duna hopi y si nan no ta dunando, nan ta pensando riba kico nan lo duna. Locual kier a haci cu e eventonan ta pa duna esnan cu ta dedica nan bida na servicio algo bek y inspira nan pa duna na nan mes tambe y reconoce con pa cuida nan propio bienestar.
“Ta spera cu nan por hiba e mensahe positivo y sigui enfoca riba nan bienestar propio y keda trata e hendenan rond di nan tambe cu e mes un cariño, generosidad y sinceridad”, tabata e palabranan di Tisa LaSorte.
ORANJESTAD – Recientemente Kiwanis Club of Palm Beach Aruba a instala su directiva nobo pa e aña 2022-2023. Na e ocasion aki, Luitenant Governor Sra. Marelva Corion, procedente for di Curacao, tabata presente personalmente pa haci e instalacion. Durante e instalacion aki Sra. Corion a ricibi asistencia di Past Governor Sr. Robert (Bob) Spellen. Como maestro di ceremonia pa e anochi aki a keda encarga miembro y Past President, Sr. Patrick Brown.
ORANJESTAD - Marcando e di cinco aniversario di e programa di premiacion, Aruba Hotel & Tourism Association (AHATA) ta hopi entusiasma pa anuncia cu e evento special di AHATA Excellence Awards lo tuma lugar diasabra venidero.
ORANJESTAD – E pelicula localmente produci Blackout, a keda nomina pa 3 premio na India. Cu hopi orguyo e productor local Angel Soto a anuncia cu su pelicula “Blackout” di e aña aki a causa furor ultimo na e Northeast International India Film Festival (NIIFF) 2022.
(ADVERTORIAL)
PALM BEACH – Den conexion cu temporada di Thanksgiving y den celebracion di e dia mundial di derechonan di mucha, Aruba Marriott Resort & Stellaris Casino a organisa un fundraising Thanksgiving brunch na La Vista día 20 di November 2022.
ORANJESTAD - Despues di e di tres y ultimo anochi di Prefinals, Stichting Musica ya caba ta den pleno preparacion pa e Caiso Finals y Super Saturday Soca Finals di Aruba Caiso & Soca Monarch 2023. E anochinan final lo tuma lugar riba 27 y 28 di januari 2023. Stichting Musica a anuncia cu e finalistanan cu lo pasa pa e Finals di Aruba Caiso & Soca Monarch 2023, lo wordo divulga riba diaranson, 11 di januari 2023. Esaki ta nifica cu tur participante di prefinals, lo ricibi amplio oportunidad pa promove nan produccion desde awor te cu e fecha aki.


text:
Na e prome training oficial di e seleccion di Aruba, cu temporariamente ta wordo dirigi pa David Abdul y su ekipo di coach nan di ‘AVB Academy’, ya cu ainda no tin un director tecnico oficial despues di e salida di Martin Koopman. Pero, tin indicacion nan fuerte cu e seleccion lo bai haya un bondscoach nobo y ta parce cu ta Stanley Menzo, apesar cu esey no por a wordo confirma ainda.
Stanley Menzo, un ex hungado hopi conoci cu a milita den e famoso club Ajax Amsterdam y tambe brevemente den Oranje (seleccion di Hulanda) na 1980’s y 1990’s, a nace na Paramaribo, Suriname na 1963. Menzo a wordo escogi pa e legendario Johan Cruijff pa bira portero di Ajax na 1985-1986 y pa shete anja sigui tabata titular, ganando campeonatonan di Eredivisie y KNVB Cup, Copa Europeo di ganado di Copa (European Cup winner’s Cup) 1986-1987 y tambe UEFA Cup (awendia Europa League) 1991-1992, ganando di Torino di Italia den final.
Menzo den su carera di coach a dirigi y a traha entre otro na Volendam y Cambuur den Eerste y Eredivisie, Lierse na Belgie, Ajax Cape Town na Zuid Afrika y ultimamente na China cu Beijing Gouan, ademas tambe cu ‘Oranje’ como trainer di keepers tempo cu Van Basten tabata Bondscoach.
E yegada di Menzo na Aruba por yuda hopi pa cambia e direccion di nos seleccion nacional. Segun David Abdul; si esey wordo concretisa, Menzo por trece cu n’e e elemento di e comprencion di e cultura regional debi na su origen di Suriname y tambe esun Europeo debi cu el a biba y traha eynan pa hopi tempo.
Aruba actualmente ta rank number 31 den Concacaf y 200 riba e lista di FIFA. Un isla chikito pero cu semper a sabi di aprecia futbol, cu un tradicion hopi bon mes den e deporte mas popular riba e isla; cu a produci hungadonan man’e Pupi Diaz, Ange Perez, Edwin Dirksz, Juancho Pablo entre otronan. Ta tempo pa nos busca gloria futbolistico atrobe.


text:
Kralendijk- E kantidat di personanan ku a tèst positivo pa Covid ta keda krese di forma bastante alarmante.
Dajasabra, 20 di mart 2021, tin un total di 434 kaso aktivo di Covid-19 na Boneiru. Dos di e kaso aktivo ta bishitante.
Di e 126 personanan ku a pasa tèst ayera, 57 a resultá di ta positivo. Nuebe hende a rekuperá di Covid-19. En total tin12 persona den hospital. Tin 8 persona hospitalisá na Boneiru. A transportá 4 persona pa hospital na Kòrsou.
Na Boneiru tambe tin 4 personá ta hañando kuido intensivo den hospital na Boneiru.
Lesa tambe:
- Diputado den Heyer tabata tin su lastu di di trabou
- Fundashon Klave a duna informashon tokante karnaval 2023
- Delegashon Konseho Insular Saba a papia ku gerensia di Banko Maduro tokante problemanan bankario
- Ministernan Hulandes ta bini e islanan pa pidi despensa pa e pasado di sklabitut
- Vakatura Commissaris BonLab


text:
Kiko ta nifiká Higiena
Kiko ta nifiká Higiena?
Higiena ta práktikanan o kondishonnan ku ta kondusí na prevenshon di malesa i mantenshon di salú. Ku otro palabra hasi i mantené limpi rondó di bo kontinuamente pa evitá kontaminashon. Esaki ta enserá tambe wak ora di kumpra i kuida tur produkto ku bo ta usa durante preparashon i benta di un alimentu.
Kiko ta nifiká kontaminashon?
Kontaminashon ta presensia den kuminda di supstanshanan ku por kousa malesa o hasi daño na hende su salú. Esaki por tuma lugá via di un infekshon, intoksikashon, un produkto kímiko òf un opheto físiko.
Sistemanan di kontaminashon
1. Biológiko – p.e. Mikrobio (bakteria) den kuminda
2. Kímiko – p.e. Detergente (habon) ò pèstisida den kuminda
3. Físiko – p.e. Glas, pida palu o metal òf piedra den kuminda
Bron: Gobièrnu di Kòrsou


text:
Cuminsando dialuna 21 di november te cu 31 di december 2022, SETAR ta introduci su campaña di Fin di Aña cu varios promocion pa e temporada cu ta bin.
Cu e campaña nobo di Mas, Hopi, Boshi Data e clientenan di Prepaid, Hybrid y Postpaid U ta haya hopi mas data pa nan placa. Durante campaña di Pasco, cada cliente cu renoba of cera un contract nobo di Hybrid of Postpaid U ta ricibi un speaker gratis. Tambe SETAR ta ofrece e opcion di cumpra un celular nobo den termino di diesdos luna sin downpayment. Esaki ta valido riba 5 modelo di Samsung y iPhone 13.
Disfruta mas hunto e Pasco aki buscando bo SETAR Complete cu ta ofrece tres servicio den un plan. E clientenan cu cera un contract di SETAR Complete pa dos aña ta ricibi un Samsung Tab A7 Lite completamente gratis.
Ademas, p’e clientenan cu ta desea Internet na cas, SETAR a introduci e pakete nobo di Wireless Home Internet, unda bo por gosa di Wireless Internet na cas riba 8 aparato. E clientenan ta ricibi un MiFi Router gratis cu cualkier pakete di Wireless Home Internet Postpaid. Y e clientenan cu ta riba budget por cumpra nan Wireless Internet Prepaid tambe.
Tur cliente cu ta bishita nos Teleshopnan pa cera un abonnement nobo of renoba nan abonnement durante e periodo di promocion tin oportunidad pa gana un premio al instante for di e grabbelton ubica den tur Teleshop di SETAR.
Paga y gana cu SETAR. Paga bo cobransa di SETAR via Pay.aw, via online banking, standing order, of na nos Self Service Kiosk na un di nos Teleshopnan y participa pa gana premio cash!
Free view.Ademas pa luna di november y december, SETAR ta habri e canalnan di HGTV (canal 179/381), Magnolia Network (canal 165/373) y Food Network (canal 178/380) pa nos clientenan cu tin Cable Digital Basico y SETAR Complete Start Up cu programacion pa henter famia.
Bishita nos website www.setar.aw/christmasbrochure pa haya sa mas di nos Christmas Specials y sigui nos via nos pagina di Facebook pa keda al tanto di tur informacion y promocion.


text:
ORANJESTAD, Aruba – Recientemente hospital a celebra e logro di 4 nurse cu a logra nan diploma den e trayecto di specialisacion den neurologia y nan a haci e curso na Colegio E.P.I. E nursenan a specialisa nan mes den cuido di neurologia y esaki ta algo cu pa hopi aña ta necesario, pero esey no ta nifica cu no tin specialisacion aki na Aruba. Minister di Salud Publico, Cuido di Nos Grandinan y Deporte, Dr. Carlos Alex Schwengle ta contento cu e nursenan a logra nan specialisacion.
Hunto cu Vrije Universiteit van Amsterdam Academie, pa añanan caba tin trayectonan di specialisacion, super specialisacion di nursenan aki na Aruba, entre otro pa Eerste Hulp pero tambe pa ICU y Dialyse. No ta desde awo nan a cuminsa cun’e, pero e tin añanan andando. E diferencia ta cu awo a amplia e habilidad of capacidad, e diversificacion di e opleiding cu nan ta dunando.
Antes no tabata duna neurologia y di cual esaki ta prome biaha cu a duna e opleiding aki. “Esaki ta e prome “inlichting” duna y nos lo bay tin mester mas”, Minister Schwengle a vocifera. E ta kere cu esaki ta un bon señal pe nursenan mes, unda por bisa nan cu 1. ta invertiendo den nan pasobra mester di mas nurse y 2. e ta un bon señal pa hubentud por mira cu tin hopi caminda di cana. Hopi hende ta pensa cu den mundo medico ta dokternan so, pero no ta asina.
Den cuido tin hopi posibilidad y via estudio di bira nurse tin hopi posibilidad y diversificacion na caminda cu nan por haci. E no ta solamente un trabou, pero e ta hopi amplio y e ta un bon señal pa hospital. E hospital nobo ta biniendo cla y a cuminsa ocupa e edificio grandi, unda cu ta poniendo e camanan den dje. “Nos ta spera cu pa Augustus nos por muda. Nos ta spera cu nos por laga e servicio bieu atras y bin cu servicio nobo”, Minister Schwengle a indica.


text:
Mundialmente e luna di Maart ta wordo mira como e luna di trabou Social. Mescos cu resto di mundo Aruba tambe ta pone attencion na Trabou Social localmente.
E aña aki e thema central di trabou social mundialmente ta “ Promoviendo e importancia di nos relacionan cu otro “
Asina ta en colaboracion cu Departamento di Asunto Social, Rode Kruis Aruba y Universidad di Aruba su programa Social Work and Development ta bay para keto kiko esaki nifica den nos communidad y con nos por bisa danki na e profession aki.
Como persona cu quizas a conoce diferente trahado social “ Ki impacto positivo e la trece pabo?” Como comunidad “ Bo sa kico tur trabou social ta insera y kiko e ta hasi den bo barrio?”
Na Aruba nos conose mas cu 130 trahado social unda un gran parti ta aporta den nos communidad kizas den e rango mes of den un rango unda trahando cu diferente culturnan of hendenan ta hunga un gran parti di nan tarea.
Bo lo encontra un trahado social den scolnan, na hospital, hasta na polis. E trabou ta mas grandi cu hopi ta pensa.
E luna aki quizas e palabra trabou social lo wordo usa poko mas cu normal den nos seno social pa asina comunidad compronde con importante e profesion aki ta den nos paiz.
E mission di cada trahado social profesional ta pa mehora e bida di un ser humano y acudi pa yuda unda cu por na e necesidadnan basico di tur hende, cu mas atencion pa yuda empodera esnan mas vulnerable den nos comunidad, oprimi, y bibando cu menos recurso.
Asina ta si bo a encontra bo mes cu un trahado social awe ta su luna bise danki! Y bo no conose e profession ainda? Ser conosi cu e profession y bishita http://www.ua.aw/faculty-of-arts-and-science/swd/ pa sa mas. Of bishita nos website www.ua.aw, Instagram of Facebook
Page en general.


text:
Ministerio konserní
Hustisia
Promé Minister/Minister di Hustisia Gilmar Pisas a reuní ku e sindikatonan di ABVO, STRAF, SAP i NAPB
Publiká riba 12 Novèmber 2021
Willemstad – Promé Minister/Minister di Hustisia Gilmar Pisas a reuní ku e sindikatonan di ABVO, STRAF, SAP i NATB dia 11 di novèmber 2021.
Durante di e reunion aki a trata e tema di e instituto ORV (Opleidingsinstituut Rechtshandhaving & Veiligheidszorg).
Minister a skucha tur e puntonan ku a bini dilanti di parti di kada sindikato i a palabrá ku e ta bai studia e situashon pa despues por bini ku proposishonnan, pa a korto plaso por solushoná e situashon na OVR.
E reunion a kana den un bon esfera.
Ministerio konserní:
Hustisia


text:
Federacion di Trahadonan di Aruba (FTA) a manda un informe pa su miembronan den cual ta splica con pa atende e situacion reinante unda hopi compania ta tuma medida pa stop operacion. E ta conseha tur hende pa wak bon kico ta poni den e Contractonan Colectivo pa situacionnan asina.
“Den e dianan tras di lomba pais Aruba a conoce diferente desaroyo cu ta laga nos tur cu hopi pregunta y inkietud. Como consecuencia di e yegada na nos isla di e prome casonan di COVID-19 (Corona-virus), Gobierno di Aruba a tuma diferente medida severo pa purba mitiga e propagacion di e virus den nos comunidad. Entre otro a para entrada di tur bishitante for di exterior entrante awe, 17 di maart 2020. Tambe a ordena cierre di tur localidad entrante 10’or di anochi.”
FTA ta splica cu resultado di e medidanan aki ta cu e economia, cu ta depende practicamente den su totalidad directamente of indirectamente riba turismo, ta wordo afecta fuertemente. Hopi ta empresanan cu a cuminsa anuncia cu lo mester adapta e condicionnan di trabao na e realidad nobo aki. Esaki logicamente tin e clase trahado den un preocupacion enorme.
“Nos di FTA desde prome cu e medidanan antes menciona a wordo tuma, ta den deliberacion constante cu Gobierno di Aruba y Gremio Comercial p’asina sigura cu e interesnan di nos miembrecia y e clase trahado en general ta wordo teni debidamente na cuenta. FTA tin participacion directo den diferente comision cualnan actualmente ta duna Gobierno conseho pa cu decisionnan cu tin cu wordo tuma den maneho di e crisis cu a presenta.”
E contractonan colectivo (CAO) cu FTA tin cu e gran mayoria di empresanan, principalmente esnan den sector HORECA, tin stipulacionnan cu ta regarda e derechonan di e trahadonan na momento cu un situacionnan presenta den cual cu e empresa no por funciona debidamente door di caida di economia. “Nos ta conseha tanto nos delegadonan como nos miembronan pa tuma bon nota di e stipulacionnan den nan CAO.”
FTA ta bisa cu tambe ta importante pa enfatisa cu e hecho cu Aruba su economia ta confronta retonan grandi, no ta significa cu e leynan laboral di nos pais por wordo poni un banda door di dunadonan di trabao. Ta comprendibel cu empresanan lo tin cu haci algun ahuste pa por supera e efectonan cu e cierre di entrada di bishitante na nos isla ta trece cun’e. Sinembargo cualkier cambio den condicionan laboral por wordo haci unicamente den consulta y cu consentimento di e trahado(nan) envolvi.
Leynan laboral di Aruba no ta permiti ningun dunado di trabao impone cambionan den condicionnan di trabao unilateralmente. Esaki sinembargo no kiermen cu e trahado no mester tin un grado di comprension pa e situacion y demostra cierto flexibilidad na momento cu propone ahustenan temporario. Na final di dia lo logra supera e retonan grandi nos dilanti unicamente por medio di esfuersonan mutuo.
FTA lo sigui monitorea tur desaroyo entorno e situacion delicado cu nos economia ta aden hopi di cerca y lo mantene un participacion activo como defensor di e derechonan di e clase trahado. Si presenta cualkier problema of inkietud na pia di trabao relaciona cu e tema aki, tuma contacto cu e delegado(nan) di FTA na bo empresa of cu Departamento di Keho, Disputa y Conflico di FTA (KDC) via nos number di telefon (584 5448) durante oranan di trabao (dialuna pa diabierna 8’or pa 5’or) of via medionan social of e-mail ([email protected]). “Na final di dia nos lo logra supera e retonan grandi nos dilanti unicamente por medio di esfuersonan mutuo.”


text:
Den e siman crucial na Augustus 2020 cu decisionnan lo a worde tuma den Conseho di Reino pa cu CHE/COHO e expromer Minister di Aruba mr. Mike Eman a haye necesario pa no keda keto y a drenta den e discussion.
Mientras Evelyne Wever Croes tabata den un silencio hermetico, expromer Minister Mike Eman a manda un “open Memorandum” directamente pa Promer Minister Rutte riba 9 di Augustus 2020.
Den contexto di preocupacion pa Aruba y Reino expromer Minister mr. Mike Eman a haci un apelacion riba aplicacion di curazon y huicio den un open memorandum pa prome minister Mark Rutte.
E titulo di e Open Memorandum tabata: Het Koninkrijk: Balans tussen hart en verstand. E memorandum di Eman a pone e base pa un sentmiento cu Aruba tin derecho riba cooperacion di Reino na e momento crucial aki pa e pueblo di Aruba.
Medianan di communicacion den Reino a duna hopi atencion na e memorandum di Eman pa Rutte. E memorandum di Eman a duna e argumentonan profundo pa re-evalua e forma con Reino kier impone asistencia. Den e virtudnan di combinacion di curazon y huicio, cu historicamente a guia Aruba den e proceso pa su lugar den Reino, e expromer Minister di Aruba Mike Eman a mustra cu impone condicionan asina no ta cuadra cu e reglanan di Reino.
Awe expromer Minister Mike Eman ta haya rason cu conseho di Raad van State. Ta keda awor e tristo realidad cu Aruba su actual Promer Minister Evelyne Wever Croers nunca a hiba un bataya contra di CHE/COHO, per a firma bij het kruisje.
Den e memorandum di ExPromer Minister Mike Eman pa Rutte a mustra aña pasa na Augustus con e nacemento di e pensamento di e modelo structura estal, Status Aparte, cu Aruba, Curacao y Sint Maarten tin awor den Reino ta un producto di pensamento cu curazon y huicio cu a worde principia na Aruba ya den anjanan 30 di siglo pasa.
Eman a mustra cu e ta hopi preocupa pa e relacion actual entre Aruba, Hulanda y Reino. E preocupacion ta wordo fortifica dor di e pandemia COVID 19 cu ta creciendo cu cifranan alarmante tanto na Aruba como na Hulanda.
E golpi economico ta wordo sinti den henter mundo, aunke e situacion na Aruba ta diferente ya cu nos ta depende di turismo. Esey ta haci Aruba vulnerabel y mientras Hulanda lo sali mas lihe di e crisis aki, Aruba sigur lo sinti e efectonan mas largo.
Desaroyo di Aruba
Den su memorandum Eman a recorda Rutte con Aruba riba propio forza a desaroyo den un forma impresionante desde e momento cu e a haya su Status Aparte. Eman a accentua cu ora Aruba a haya su status aparte Hulanda no a regala e pais nobo ni un cen preto, ni tampoco a tuma debenan over.
Al contrario, Aruba e tempo ey a tuma un parti di debenan over di Antiyas Hulandes y a participa na un fondo di solidaridad pa e islanan chikito (BES yama awendia). Despues di status aparte Aruba a bay biento en popa.
Aruba a bira un ehempel pa mundo. Turismo a florece, economia a crece, facilidadnan social y e entrada per capita tabata halto. Tabatin temponan di crisis tambe. Recesion y dos bes ciere di e refineria. Pero, nos a lanta cabez semper bek riba propio forsa.
Interes mutuo
Eman a dirigi su mes na Rutte cu e siguiente palabranan “Mi ta corda, mi amigo Mark, con impresiona bo tabata cu e tantisimo iniciativanan di Aruba ora bo tabata aki y e cooperacion cu institutonan Hulandes. Bo a wak e exito y e potencial di un hub y un cooperacion inovativo. Bo tabata entusiasma y a duna nos speransa y perspectiva riba e tan balioso curazon y huicio.”
Den su memorandum Eman a mustra Rutte con Aruba riba propio forza semper a carga su desaroyo y su contratiemponan. Tambe e reformanan na cual Reino ta referi hopi di nan Aruba riba propio forza y iniciativa ya a introduci.
Eman a bisa Rutte cu e no ta kere cu ta hustifica pa introduci podernan di afor riba e gobernacion autonomo di e islanan. Formanan di cooperacion, condicionnan mutuamente accepta y supevision ta uno, pero tuma poder di gobernacion y autoridad ta otro, Eman a bisa Rutte.
Awe Raad van State ta duna e argumentonan di ExPromer Minister Mike Eman cu e a utilisa den su Memorandum pa Rutte rason y ta keda e tristo realidad cu Evelyne Wever Croes a firma sin cuestiona.


text:
Hopi no a konta riba nos kapasidat pa pensa “out of the box”…. GISETTE SEFERINA (PAR): E FIANSA LOKAL DI 200 MION FLORIN PA CMC TA KUADRA KU NOS DERECHO DI OUTODETERMINASHON.
Hopi no a konta riba nos kapasidat pa pensa “out of the box”….
GISETTE SEFERINA (PAR): E FIANSA LOKAL DI 200 MION FLORIN PA CMC TA KUADRA KU NOS DERECHO DI OUTODETERMINASHON.
WILLEMSTAD- Gisette Seferina (PAR) a analisá henter e kontroversia ku a surgi na raís di desishon di Konseho di Minister di Kòrsou, pa skohe pa un fiansa lokal di 200 mion florin na un interes mas haltu, pa terminá konstrukshon di e hospital nobo CMC, en bes di sede pa e preshon di CFT i Hulanda, i akseptá e fiansa ku gobièrnu di Hulanda a proponé kontra un interes mas abou.
El a yega na e konklushon ku e reakshon straño, mas bien desapuntante, di Gobernador, Sra. George- Wout, esta di manda e dekreto nashonal en kuestion Konseho di Reino pa destrukshon, ta refleho di un aktitut simplemente ‘onsportief’ di parti di Hulanda.
Sra. Seferina den su análisis ta para ketu na e desakuerdo entre gobièrnu di Reino i esun di Kòrsou tokante ku si e hospital nobo CMC ta kai den e sektor presupuestario públiko sí òf nò. Hulanda ta insistí ku esaki ta e kaso. P’esei Huanda, konsiderando e instrukshon finansiero ku Kòrsou a haña resientemente, a pensa ku dor di fia Kòrsou e plaka pa kaba e CMC, el lo haña un manera lógiko i fásil pa tuma kontròl kompleto di tur akshon den nos kushina finansiero. Ademas, e interes riba e kapital, aunke e ta masha abou (1%), lo bai bèk Hulanda konforme e areglo di e fiansa.
Nos gobièrnu, di otro un banda, ta sali for di punto di bista kontrario: dor ku e hospital nobo CMC den bista di nos gobièrnu NO ta kai den sektor presupuestario públiko, a pone CMC riba distansia den un holding. Esaki ta hasi posibel pa finansiá e fiansa lokalmente, apesar di un interes mas altu, di manera ku Hulanda no por usa komo argumento ku pasobra el a duna fiansa di 200 mion florin, e mester por influensiá di forma direkto Kòrsou su kapasidat pa determiná su mes prioridatnan i pa hasi otro fiansa den futuro.
“E areglo di fiansa lokal di 200 mion florin pa kaba hospital nobo CMC ta kompletamente den konkordansia ku nos derecho di outodeterminashon,” asina Seferina a deklará. “En bes di skohe pa mira e porsentahe mas altu komo ganashi brutu pa e konsorsio finansiero, nos por skohe tambe pa mira ku dor ku e interes riba e kapital ta keda aki den nos ekonomia, lo e por sirbi komo un impulso ekonómiko ku nos tin tantu mester di dje. E akuerdo pa fiansa lokal ta mustra tambe ku nos invershonistanan lokal tin konfiansa den futuro di nos pais”.
Di un forma simpel butá, nos gobièrnu a proponé e konsorsio finansiero lokal pa hunga un sam dor di fia gobièrnu e plaka ku intenshon pa invertí e interes riba e kapital den ekonomia lokal den futuro serkano. I e konsorsio ta pará positivo pa ku e proposishon aki.
“Hulanda no a konta ku e pais chikitu i den pèrtá aki lo por a studia un manera genial pa eskivá Hulanda su deseo pa haña un grep total riba nos pais, i ta p’esei el a bira ‘onsportief’! Ni Hulanda, ni nos opositornan lokal i djafó, no mester balotá kapasidat di e gobièrnu ku PUEBLO a skohe, pa bini ku solushonnan ‘out of the box’ pa nos retonan; e por tarda pero e TA yega si. No lubidá ku ta riba e suela aki a inventá offshore banking, ku a resultá den un bonansa pa nos isla den pasado!” asina Seferina a terminá.
______________________________________________________________
Gisette Seferina
Miembro di Frakshon


text:
KRALENDIJK – Durante un reunion djabièrnè último, e desishon a wòrdu tumá ku djarason awó 03 di mart 2021, tur tres diputado ku ta forma Kolegio Ehekutivo huntu ku gezaghèber di Boneiru lo bai tuma e angua di bakuna. Ta trata aki di Diputado Nina den Heyer, Diputado Hennyson Thielman, Diputado James Kroon i gezaghèber Edison Rijna. Esaki pa stimulá komunidat mas tantu posibel pa registrá i pa demostrá ku e bakuna ta seif. Riba medio sosial entre otro ‘Facebook’ por a mira diferente gritu pa mandatarionan bai tuma e bakuna, komo ehèmpel pa otronan. “Ami si ta bai tuma e bakuna. Mi ta kere den “leading by example” i si mi ta hasi un apelashon riba pueblo pa tuma e bakuna, ta mas ku klaro ku mi mes tambe ta tum’e! Mi ta hasi’e pa mi mes, pa mi yunan, pa mi sernan kerí i mi komunidat! Mi lo keda respetá esun ku tin otro opinion i mi ta pidi pa respetá esun di mi tambe. Nos mester ta ehèmpel pa asina hende mira ku nos mes tambe ta tuma e bakuna”, Diputado Den Heyer a bisa.
Promé Minister di Aruba sra. Evelyn Wever-Croes, Minister Danqui Oduber i Xiomara Maduro tambe a pasa e angua pa trese trankilidat den komunidat tokante e bakuna. Despues di e momentu aki, Aruba a mira un subida di 30% di registrashon. Na Kòrsou Promé Minister Eugene Rugghenaat, Minister Zita Jesus Leito i epidemiólogo Dr. Izzy Gerstenbluth tabata e promé tres personanan ku a pasa e angua di bakuna. Djarason awó 3 di Mart parti mainta ta toka turno na mandatarionan di nos isla.


text:
KRALENDIJK – Den òktober último pa medio di un komunikado di prensa, dr. Willem Cecilia a trese dilanti ku dia 15 di mart 2023 un elekshon regular pa konseho insular di Boneiru lo tuma lugá. Den e elekshon menshoná 9 miembro pa konseho insular di e entidat públiko di Boneiru lo keda direktamente eskohé pa esan residensiá na Boneiru ku derecho pa voto. E derecho di voto ta enserá ku mester ta minimalmente 18 aña dia di elekshon i inskribí na Boneiru dia di kandidatura según Cecilia.
Menos konosí pero eksistente ta e elekshon pa un kolegio elektoral. Pa medio di e kolegio elektoral residentenan hulandes ku derecho pa vota tin influensia indirekto riba e komposishon di e senado hulandes, esta e ‘Eerste Kamer’ segun Cecilia. Den e elekshon benidero ku ta tuma lugá na mes momento ku esun di konseho insular, residentenan hulandes só, ku derecho di voto ta skoge 9 miembro pa e kolegio elektoral i e 9 miembronan elegí na nan turno lo vota pa skohe e miembronan di Eerste Kamer.
E pregunta spesífiko a bin dilanti serka dje segun Cecilia ta ken tin derecho di voto òf ku otro palabra ken por vota den e elekshon benidero. Cecilia ta indiká ku suidadanonan ku no tin e nashonalidat hulandes no por vota pa e kolegio elektoral. Di otro banda dia 14 di òktober 2014 e parlamento hulandes a aprobá un amienda di e Ley Elektoral ku ta hasi posibel ku suidadanonan ku no tin e nashonalidat hulandes, por partisipá na elekshon pa konseho insular di Bonaire, Saba i St. Eustatius. Suidadanonan ku no tin e nashonalidat hulandes segun Cecilia por partisipá na e elekshon pa konseho insular komo votadó pero tambe por pone nan mes kandidato riba un lista di un agrupashon òf partido polítiko.
Pa loke ta trata e elekshon pa konseho insular dia 15 di mart di otro aña un siudadano ku no tin e nashonalidat hulandés pero ku kier ehersé su derecho di eligibilidat aktivo, pues su derecho pa vota, òf su derecho pasivo, ku ta su derecho di keda elegí, e mester ta permanesé legalmente durante un periodo di por lo menos sinku aña na Boneiru, Saba, St. Eustatiusòf na Hulanda midí for di e dia promékue postulashon di kandidatonan ku ta 29 di yanüari 2023, i dia 30 di yanüari 2023 inskribí na e entidat públiko segun Cecilia.Otro kriterio ta ku e siudadano ku tin e nashonalidat hulandés i tambe e no hulandés riba dia di elekshon ku ta 15 di mart 2023 mester tin 18 aña bai ariba i no por ta ekskluí di e derecho di voto.
E entidat públiko ta derivá e derecho di voto for di e atministrashon básiko di datos personal. Si bo ta inskribí den e atministrashon básiko i bo ta kumpli ku e kriterionan, outomátikamente bo ta risibí bo karchi di voto segun Cecilia. Cecilia ta rekomendá pa tuma kontakto ku registro sivil di Boneiru pa averiguá si realmente bo persona ta registrá komo votadó. Si esaki no ta e kaso i e persona ta konbensí ku e ta kumpli ku tur kriterio, por hasi un apelashon pa kambio den e registro tresiendo naturalmente tur dokumentashon pa prueba ku ta kumpli ku e kriterionan, Cecilia ta terminá su komunikado.


text:
ORANJESTAD,Aruba
Parlamentario Endy Croes a amplia riba diferente articulo di e contract di CITGO durante henter siman poa asina pueblo mes por compronde pasaggesnan di e contracto aki. Manera a splika anteriormente cu e Ley pa apodera 3 ministers tanto Minister Presidente, Minister di Financien y Minister di Infrastructura ta na Parlamento y pronto to ser trata y manera cu esaki wordo aproba e ministernan concerni por actua legalmente firmando e Termination Agreement pa termina e contracto.
Ta enfatisa cu ningun momento Aruba lo perde di haña 150 miyon us dollar:
Parlamentario Endy Croes ta contra aresta e politica “fofo” di oposicion den ultimo dianan cu nan ponencia cu Aruba lo ta regalando CITGO 175 miyon us Dollar. Ningun pero ningun momento esaki ta cuadra cu e berdad como cu e garantia aki ta solamente momento cu Aruba dicidi di desmantela e Refineria cual awor no ta e caso. Tristo pa mira con gobierno anterior a negosha lagando Aruba den un posicion debilita lomba contra muraya firmando un contracto desventahoso pa pais Aruba.
Artikel 12.3 Gobierno di Aruba a para garantia di $ 300 miyon:
Mike Eman y Mike de Meza a firma e contracto den nomber di Pais Aruba pa cu CITGO cual contracto entre otro Abogado Sjemfat ( amigo di cas di Mike) a negosha cobrando masha masha hopi plaka horcando Aruba na un manera cruel. Den artikel 12.3 di e Definitive Participation Agreement ( DPA) di 10 di Juni 2016 ta stipula cu Gobierno di Aruba ta para garantia pa incumplimento di RDA/ Gobierno pa un suma di dos ves mas hopi cu e guaratnia di 150 miyon us Dollar cu PDV Holding a para pa e banda di CITGO. Pues pa un suma di 300 miyon us dollar. Ainda Parlamentario Endy Croes no por compronde con Mike Eman y Mike de Meza por a firma e contracto aki bou di e condicionnan aki. Firmando e Termination Agreement pronto esaki tambe lo cay afor.
CITGO ta cobra Aruba 6 miyon pa Aruba usa su propio tankinan:
Un parti incomprendibel den henter e contracto aki ta cu Gobierno di Aruba a traspasa “tur” cos pa CITGO 10 di Juni 2016 momento a firma e Definitive Participation Agreement ( DPA). Tur tankinan di FMSA , WAF, tubonan, pumpnan y practicamente tur cos. Aruba sinembargo mester usa cierto tankinan pa Gasoline, Diesel, Jetfuel y Fueloil( pa WEB), momento barconan trese e productonan aki ( mayoria pa pueblo su uso). CITGO ta cobra Aruba /( RDA) desde cu e barco mara na waf, uso di e liña y pumpnan cu ta pump e producto y tankinan pa storage di e productonan. Esaki na balor di 3.3 us cent pa gallon cual ta suma un suma total di 6 miyon florin pa aña. Pueblo e 6 miyon aki Bo por a ricibie como descuento riba gasoline pero Mike Eman y Mike De Meza y AVP tabata tin otro pensamento y ken sa pakiko un deal asina cruel? Pues CITGO ta paga RDA 18 miyon pa aña na huur y RDA ta paga CITGO bek 6 miyon pa aña pa handel fuel pa pueblo. Contract na e forma aki ta mescos cu negoshi cangrew Croes ta termina bisando.


text:
2022 DEN COMPARACION CU 2019
Oficina di Turismo, A.T.A., ta informa cu pa luna di october nos destinacion a ricibi un total di 83,404 bishitante “stay-over”. Si compara luna di october 2022 cu october 2019 – cu tabata e ultimo aña normal di turismo, por mira cu Aruba a recupera 105% di locual a wordo ricibi na october 2019.
E tres mercadonan cu mas a destaca den e cantidad di turista cu a bishita na october 2022 como tambe den grado di recuperacion den e diferente regionnan ta; Estados Unidos cu 61,156 bishitante cu ta representa un grado di recuperacion di 105% den comparacion cu october 2019, Hulanda cu 3,767 bishitante cu ta representa un grado di recuperacion di 104% den comparacion cu october 2019 y Colombia cu 3,291 bishitante cu ta representa un grado di recuperacion di 160% den comparacion cu october 2019.
2022 DEN COMPARACION CU 2021
2022 ta mustra un crecemento mas fuerte y stabil cu 2021.Si compara october 2022 cu october 2021 por wak un crecemento di 19% den cantidad di bishitantenan “stayover”, for di 70,056 bishitante pa 83,404 bishitante.
MERCADONAN
Norte America ta keda e mercado mas fuerte pa Aruba y na october 2022 un total di 64,700 bishitante Norte Americano a bishita Aruba. Esaki ta 77.6% di e total di e bishitantenan “stayover”. Na october 2022, Europa a trece 7,534 bishitante pa Aruba, cu ta 9.0% di e total di bishitantenan “stayover”. Un total di 7,703 bishitante cu ta representa 9.2% di e bishitantenan “stayover” tabata procedente di Latino America; y 4.2% di e total di bishitantenan stayover pa october 2022- cu ta 3,467 bishitante, a bishita nos isla for di otro partinan di mundo.
2022
E prome 10 lunanan di 2022 Aruba a ricibi un total di 899,766 bishitante “stayover”, cu ta representa un grado di recuperacion di 97% compara cu e mesun lunanan di 2019. Mester agrega cu den e prome 10 lunanan di 2022 e mercado di Estados Unidos a surpasa e cantidad di bishitante den e mesun periodo di 2019 cu 10,173 bishitante.
TOURISM CREDITS / CENTRAL BANK OF ARUBA
Di acuerdo cu Banco Central e asina yama ‘Tourism Credits’ (anteriormente yama “Tourism Receipts”) den e prome kwartaal di 2022 turismo a contribui cu AWG 1,051.6 miyon den nos economia, esaki ta un recuperacion di 96% compara cu 2019.


text:
KRALENDIJK–E torneo di futbòl pa kalentá i prepará pa kampionato ku ta kuminsá 17 yanüari 2021, ta kuminsá djárason otro siman 25 novèmber 2020, definitivamente sin públiko.
Lo hunga den Stadion Kralendijk ku ta stadion di Playa.
E weganan ta bai via e sistema di “Live streaming” pa e fanatikada ku deseá esei lo por sigui esakinan.
Esaki nos por a komprondé di e kordinadó di torneonan i kampionatonan di futbòl pa FFB ku ta sr Patrick Mariana. Sr. Mariana riba nos pregunta a duna esaki di konosé na nos Ibi Piar di e Programa Deportivo Deporte99 e siman aki.
E preparashonnan pa e torneo pa kalentá ta tumando lugá i práktikamente kla ku tur kos pa e torneo kuminsá djárason otro siman 25 novèmber den Stadion di Playa den oranan di anochi.
E promé partido di e torneo ta entre e ekiponan Atlétiko Flamingo di Nikiboko i Real Rincon di Rincon ku ta e kampionnan.
E di dos partido di e torneo djaweps 26 novèmber 2020, ta hunga kontra otro e ekiponan Juventus di Antriòl/Playa Pabou i Vespo di Rincon.
Djabièrnè 27 novèmber 2020 e di tres partido ku ta entre e ekiponan Uruguay di Anttriòl Pariba i Estrellas di Nort Saliña.
E torneo aki pa kalentá ta finalisá dia 20 di desèmber 2020.
Despues di esaki no tin futbòl mas pa e aña aki, ta tuma e pouze kustumbrá di fin di aña pa despues kuminsá ku kampionato na yanüari 2021.
E kampionato ta kuminsá dia 17 di yanüari 2021, di kua lo hunga 1 buèlta di 6, buèlta di 4 i final di e kampionato ku ta dia 2 di yüli 2021.
Mui probabel despues di torneo pa kalentá, lo evaluá i mira kon ta hunga e kampionato ofisial ku ta kuminsá dia 17 di yanüari 2021, si e kampionato tambe ta bai sin públiko o nò.
Éksito na e ekiponan den e torneo pa kalentá, preparando pa kampionato di futbòl di nos isla ku ta kuminsá den luna di yanüari 2021.


text:
SOAW ta pidi komprenshon di klientenan pa ku retraso.
SOAW ta pidi komprenshon di klientenan pa ku retraso.
Willemstad – Den próksimo lunanan klientenan lo por bai nota mehoransa den e servisio na Kasnan di Bario. Debí na falta di personal na e momentunan akí SOAW, no por duna un servisio optimal na e kantidat hopi grandi di klientenan ku ta akudí na Kasnan di Bario i atendé tur e petishonnan ku ta drenta pa yudansa. E falta di personal ta debí na e kantidat di personal di SOAW ku a baha VVU (Vervroegd Vrijwillige Uitstroom).
Entretantu SOAW a kuminsá tuma algun medida pa remediá e situashon. SOAW lo buska personal temporal pa yuda ku e trabounan atrasá. Ademas SOAW ta den proseso pa ‘upgrade’ i digitalisá pa di manera ku servisio pa funshoná mas efektivo den asistensia na klientenan. SOAW ta spera ku den e próksimo lunanan e situashon lo normalisá. SOAW ta pidi su diskulpa pa ku e retrasonan i ta pidi klientenan komprenshon pa ku e situashon aktual.


text:
ORANJESTAD – Relaciona cu e carta di ‘kaderspersoneel’ cu a keda circula riba medionan social recientemente, Minister di Finanza, Angel Bermudez ta clarifica cu e carta aki, cu akeda firma dia 9 di Augustus den conseho di minister ta un maneho existente cu desde aña 2015 a wordo implementa conhuntamente cu Departamento di Recurso Humano (DRH).
E mandatario a informa cu actualmente tin un paro di personal manera cu diferente instituto, entre otro CFT a sostene den pasado. Sin embargo debi na e avalancha di peticionnan pa promocion di trabou of cambio di contract cu den e ultimo simannan ta keda solicita, Minister Bermudez a considera cu tabata e momento oportuno pa enfatisa y recorda tur hefe di departamento riba e maneho aki.
Minister Bermudez ta splica cu solamente ora ta trata di ‘kaderpersoneel’, pues profesionalnan cu estudio avansa manera WO- of HBO- diploma, nan por bin na remarke pa un nombracion como un ‘tijdelijkambtenaar’.
Sin embargo e profesional aki mester cumpli cu algun stipulacion, entre otro, nan mester ta funcionando positivamente na trabou, mester conta cu e condicionnan specifico manera ‘keuring’ di doctor y carta di ‘goedgedrag’ manera ta stipula segun e ley di LMA y e proposicion ta conta pa hendenan cu ta den servicio ya caba y den un funcion existente.
“E areglo aki no ta conta pa coordinadornan di ministernan, pues ora tin un cambio di Gabinete e coordinadornan tambe ta bay. Den nan contract ta stipula cu e contract legalmente tambe ta caba ora e termino di e gabinete yega na su final”, asina e mandatario encarga cu fianzas Publico a indica.
Segun Minister Bermudez pa domina y reduci e volumen di e aparato gubernamental tin entre otro un VUT cu tambe ta habri e luna aki. Di otro banda, tur departamento di Gobierno mediante e carta di “kaderpersoneel” a keda recorda cu pa fortifica e calidad di e aparato gubernamental, por tuma den servicio solamente esunnan cu tin un preparacion mas avansa y cu ta conta cu e condicionnan stipula.
Minister Bermudez ta enfatisa cu pa evita cu aspectonan politico ta cay den wega, principalmente den e temporada aki, a manda un recordatorio na tur hefe di departamento riba e condicionnan pa nombra of propone un persona den un ‘kaderfunctie’ como un ‘tijdelijkambtenaar’.
“E contenido di e carta ta simplemente un formalisacion di lo cual pa e ultimo 2 aña ta andando caba. Si bo lesa e carta bon, e ta un carta cu ta pa clarifica, pues e no ta nada nobo!”, asina Minister Bermudez a expresa.


text:
The content originally appeared on: Diario
Anthony Rojer, Director di Utitilies N.V. papiando riba energia
*Molinanan ta produci mas y ta tuma menos espacio
ORANJESTAD (AAN): Ton Rojer, Director di Utilities NV, durante e Programa Entrevista di Dia na Hits 100 FM cu Aldrich Croes a elabora riba e tema di energia.
El a duna di conoce cu Aruba a inicia e pasonan pa energia renovabel na 2008 ora cu a cuminsa cu e molinanan di biento na Vader Piet cu tin un capacidad di 30 megawatt. Nan a drenta den funcion na aña 2009 y despues di esey nada no a pasa.
Rojer a indica cu mester haci algo y actua contra cambio climatico cu ta afectando mundo henter.
El a agrega cu introduccion di un parke solar a yuda, pero e parke solar aki ta tuma hopi espacio locual Aruba ta scars. Aruba no por crece mas. “Un isla nos ta. Nos tin cu crece bay riba lama e ora ey”, a expresa.
Tin cu uza e espacionan mas eficientemente. E molinanan ta esunnan cu ta produci mas y ta tuma menos espacio, a enfatisa.
A haci un estudio y a realisa cu na Rincon, esaki ta e area ideal pa instala molina di biento. A saca un ‘Expression of Interest’ pa e companianan cualifica por haci nan ofertanan. Nan tin cu uza e espacio ey, Ton Rojer a señala.
Lama pa pone molinanan di biento ta un solucion, pero actualmente e ‘proven technology ‘ ta bay te cu 30 meter of menos. Rond di Aruba e awanan ta hopi hundo. Tin un parti hopi cerca di Venezuela cu por instala e molina, pero ta hopi leu y ta bay bira costoso, a bisa.
Ta busca e mihor prijs pa e consumidornan y tin cu pasa un bon prijs pa e consumidornan por tin un bon tarifa pa nan por biba cu ne, a agrega.
E molinanan cu ta bay bin ta riba tera y no por bay den lama.
E director di Utilities NV a sigui bisa cu aña pasa, WEB NV a firma un acuerdo pa suministro di gas cu Eagle LNG y teniendo na cuenta cu e gas natural cu ta bay bin, tin cu haya un mezcla. E mezcla aki, e maximo cu por bin cu molina aworaki ta 65 megawatt, adicional na locual tin caba.
Na total lo genera 95 megawatt pa asina por funciona di un manera optimal. Por bay un tiki mas, pero e ta bay causa cu prijs ta bay cuminsa subi atrobe, a splica.
E acuerdo cu Eagle LNG no ta limita Aruba pa pone mas molina. Aruba mester di e fuel di transicion ya cu den caso cu biento cay of no tin solo, tin cu bay na e ‘fuel capacity’ y tin cu uza e fuel pa e motornan cu tin den WEB por lanta e coriente. Esey ta bay ta pa medio di gas, cual ta un fuel hopi mas limpi cu HFO (Heavy Fuel Oil).
Esey tambe ta algo cu a traha riba dje y den e direccion ey ta bay, Rojer a expresa. Actualmente locual mester haci ta mitiga e CO2, bah’e mas tanto cu ta posibel y pa por cumpli cu e Acuerdo di Paris na 2050 di ‘Climate Neutral’.


text:
pa establesé un Hospitality Experience Center pa Kòrsou
WILLEMSTAD- 4 di ougùstùs, 2022 – Resientemente ROC Mondriaan, un prominente institushon edukashonal riba tereno di hospitalidat i turismo, Ofisina di Turismo di Kòrsou (CTB) i Curaçao Hospitality & Tourism Association (CHATA) a topa pa firma un memorandum of understanding (MoU) entre e tres partidonan. Sr. Hans Schutte, Presidente di e Huntu di Direktiva di ROC Mondriaan, Managing Director di CHATA, sra. Maria-Helena Seferina-Rojas i Counterpart Statutair Directeur di CTB, sr. Muryad de Bruin, a bini huntu na ofisina di ROC Mondriaan na Den Haag pa e momentu importante akí. E MoU akí ta deliniá un kooperashon sostenibel entre e partidonan den forma di un ‘hospitality experience center’. E hospitality experience center, ku ta un fundashon registrá na Kámara di Komèrsio di Kòrsou komo ‘Curaçao Hospitality and Tourism Training Centre’ (CHTTC), ta enserá un instituto di entrenamentu pa studiantenan i profeshonalnan den e industria di hospitalidat i turismo. Un hospitality experience center, ku ta hasi uso di e eksperensia di tur partido, lo mehorá e aliniashon entre enseñansa di hospitalidat i turismo i e sektor, i na mes momentu mehorá e nivel di servisio ku ta ser duná na turistanan.
CHTTC ta fasilitá estudionan na nivel di SBO riba tereno di hospitalidat i turismo. E parti práktiko di e estudionan lo tuma lugá den e experience center (un training hotèl aki na Kòrsou). CHTTC lo traha den laso estrecho ku vários institushon edukashonal, inkluso Maris Stella SBO, Nilda Pinto SBO i Universidat di Kòrsou Dr. Moises Da Costa Gomez (UoC), i tambe gobièrnu, komunidat empresarial (inkluso hotèlnan) i otro partnernan.
Den e lunanan benidero, e training hotèl lokal lo haña un renovashon kompleto pa por kuminsá risibí huéspetnan. Profeshonalnan huntu ku dosentenan lokal di e SBO-nan i UoC lo duna siñansa enfokando riba guia práktiko, kombiná ku lèsnan di teoria. E estudionan i entrenamentu lo yuda forma i prepará hóbennan i adultonan na Kòrsou i den region i brinda nan e perspektiva di un karera den sektor di hospitalidat i turismo. Alabes e sektor di turismo lo benefisiá di profeshonalnan altamente kualifiká riba tereno di hospitalidat i turismo.
Danki spesial ta bai na e Gabinete di Minister Plenipotensiario di Kòrsou pa nan embolbimentu for di komienso di e kòmbersashonnan, e Ministerio di Enseñansa (OWCS) pa nan sosten kontinuo pa sigurá un bon konekshon entre enseñansa i e merkado laboral, i na e Ministerio di Desaroyo Ekonómiko (MEO) pa fasilitá e establesimentu di e fundashon atraves di CTB.


text:
WHO ta bin ku ‘app’ pa chèk sintomanan di coronavirus.
Willemstad - World Health Organization (WHO) tin intenshon pa durante e luna di mei, lansa un ‘app’ via kua tur hende por chèk pa nan mes si nan ta infektá ku coronavirus. Asina e manager di informashon WHO, Bernardo Mariano a deklará na Reuters. Un usuario por yena den e ‘app’ kua ta su sintomanan i e lo haña un indikashon si e ta kontagiá òf nò. Ademas e usuario lo haña informashon kon e por hasi tèst pa e virus den su pais. WHO ta spera ku prinsipalmente paisnan den Sur Amerika i Afrika lo has uzo di ‘app’. E kantidat di kasonan den paisnan den desaroyo ta oumentando i den mayoria die paisnan no tin e teknologia pa desaroyá tipo di ‘app-nan’ asina. WHO ta den kombersashon ku Apple i Google pa mira tombe kon por desaroyá un sistema pa via ‘bluetooth’ detektá hendenan ku tin coronavirus o si nan a bin den kontakto ku un pashènt infektá. Sinembargo te ainda WHO no a logra añadí e funkshonalidat, debí na motibunan legal i protekshon di privasidat. Varios pais manera Merka, Inglatera i tambe Ulanda ya ta trahando riba nan propio ‘app’ pa detektá mas fasil hendenan ku tin coronavirus.


text:
Minister Maduro di Finansa a reuni cu Economisch Bureau Amsterdam cu ta haci e investigacion riba subsidio duna pa Gobierno
Minister Maduro di Finansa a reuni cu Economisch Bureau Amsterdam cu ta haci e investigacion riba subsidio duna pa Gobierno
Pa cumpli cu tema A3.1 Maneho Financiero di Landspakket
ORANJESTAD – Tur luna mas di 50 instancia ta ricibi subsidio di Gobierno pa asina nan por haci un trabou na bienestar di comunidad. Den cuadro di e reformanan proponi den e Landspakket bou tema A3.1, un investigacion mester wordo haci riba otorgacion y control riba e subsidio cu ta wordo duna pa Gobierno. E investigacion ta wordo haci pa sr. Koert van Buiren di Economisch Bureau di Amsterdam hunto cu su partner local sr. Franklin de Kort y ta wordo financia pa Hulanda.
Pa cu e investigacion lo repasa e proceso di otorgacion di subsidio, e rol di e instancianan concerni y tambe con e proceso ta wordo sosteni door di e instancianan concerni. E investigacion aki no ta cubri e subsidio cu ta wordo duna den cuadro di enseñansa, ya cu tin un investigacion apart riba enseñansa den su totalidad.
E resultado di e investigacion mester keda presenta pa dia 30 di juni 2022.


text:
Session ‘Sports Administration Skills’
Workshop dirigi pa nos Dirigentenan
Dialuna anochi COA tawata tin e prome workshop session di ‘Sports Administration Skills’. E proposito di e sesionan aki ta pa ofrece conocemento basico di tur aspecto den Sports Administration cu ta necesario pa dirigentenan di nos Federderacion tene cuenta cune.
Participantenan di e ‘Sports Administration Skills’ workshops lo hanja presentacionan di expertonan riba tereno Sport Subsidie Aruba, Adminstracion Basico, Statuutnan y mucho mas. E sesionan ta tuma lugar Augustus 22, 23 & 24 Augustus.
Diamars 23 Augustus lo tin un presentatcion di Ernst & Young, con pa traha un balance sheet pa bo Federacion. Tambe nos lo tin notario Mayrène Helmeyer cu lo splica e importancia pa tin bo statuutnan updated.
Diarazon 24 Augustus lo toca e tema di Liderazgo y strategia pa bo Federacion. A la vez lo tin un presentacion tocante Branding y con pa mercadia bo Federacion mas mihor cu ta posibel. Tur Federacion ta bon bini.


text:
Britney Spears a bisa su fans cu nunca el a sinti su mes miho, despues cu el a comparti e potretnan di dje sunu riba su Instagram. E strea di 40 aña a uza emojis di flor y curason pa tapa su partinan intimo y tambe pa sigura cu Instagram no lo kita su post. E potretnan ta mustra Britney completamente sunu, aparte di e meanan blanco cu ta yega te su bilnan y un chocker di canchi blanco na su garganta.
No ta e prome biaha cu Britney ta comparti potretnan picante di su mes online, cu ta resulta den su siguidonan expresando preocupacion pa su bienestar. Sinembargo, Britney a cuminsa kita e opcion pa hende haci comentario riba su publicacionnan, esaki ta pone cu su siguidonan no por comparti nan opinion riba su potretnan.
Un rato despues cu el a publica su potretnan sunu riba Instagram, el a pone otro potretnan di dje unda cu e ta modelando un bikini di cintura halto roos y blanco, bril di solo y hilchi. E ta skirbi cu e no tabata sigur ki pa pensa di e outfit. El a comenta: “Esaki ta mi prome trahe di baño cu cintura halto … mi fiance ta guste, pero ami no ta sigur… e ta increibel paso e cintura por wordo ahusta ariba of abou”.
Britney tambe a comparti varios video di dje bailando Madonna su canticanan. Tambe el a publica un potret cu ‘meadow flowers’, cu un splicacion con e ta sinti awo, cu e ta liber di su ‘conservatorship’. E cantante recientemente a keda liber di un acuerdo di tutela, cu a permiti su tata Jamie Spears pa controla su bida y su finansa pa casi 14 aña. Desde e tempo cu el a bira liber pa haci locual e kier cu su bida, Britney su postnan riba su rednan social tin mas coketeria cada biaha.


text:
Traha na kas i reunion nan virtual
Willemstad, 23 mart 2021- manera ta konosí gobièrnu a duna di konosé 22 di mart ku entrante djárason 24 di mart un “lockdown” ta wòrdu introdusí pa 2 siman. Tur hende tin ku keda kas i evitá kontakto ku otronan mas tantu posibel. A konsekuensia di esaki e kantor di CGOA na Ansinghstraat 17 lo ta sera pa 2 siman. E trahadó nan lo traha na kas i reunion nan di CCvV i o CGOA lo tuma lugá solamente virtual. Pa keda aksesibel pa públiko a traha un whatsapp kaminda tur hende por lokalisá nos pa tuma informashon i hasi nan pregunta nan. E number ta: +5999 461 53 28 i por lokalisá nos riba dianan di trabou i bou di ora nan di trabou.
Por agregá e number aki na bo kontakto nan den whatsapp.


text:
ORANJESTAD – Durante e conocido show ‘Hey ta Pasco’ di Edjean Semeleer na Ser’i Noka, Minister di Cultura sra. Xiomara Maduro a sorpresa Edjean cu un reconocemento pa su gran aporte na Cultura di nos Pais. Edjean tin un trayectoria artistico di 25 aña largo. Ya for di e edad di 3 aña Edjean a cuminsa duna mini concierto pa famia, a participa den Voz-I-Landia, a graba disco compacto y ta organisa concierto pa fin di aña. Edjean a sa di gana un gran cantidad di premio y a ricibi varios reconocemento entre nan ‘Premio Mo Tito y Rufo Wever,’ ‘Den Ambiente Awards,’ ‘Premio Cultural/Persona di Aña,’ varios biaha ganador di ‘Un Canto di Himno y Bandera,’ y Edjean tabata varios biaha Rey di Dande.
E reconocemento di Edjean a haya un bunita contenido na momento cu Edjean a invita Minister Maduro pa canta hunto e clasico ‘Cunuco di Seit.’ Tabata un momento sigur historico na unda cu e mandatario na un forma spontaneo a transmiti e aprecio y sosten cu nos Pueblo tin pa Edjean como un artista Arubiano cu ta laga Pueblo biba nos cultura.
Minister Maduro di Cultura den nomber di Gobierno di Aruba ta felicita Edjean pa su 25 aniversario artistisco ta gradici’e pa su aporte na e herencia cultural di Aruba.


text:
Den parlamento minister di Enseñansa Rudy Lampe a bay amplio riba enseñansa, pero tambe a splica e motibo cu e no a acudi na e ultimo reunion cu maestronan di Emma School.
El a nenga e expresion cu e no ta scucha e maestronan y a mustra esaki tambe cu prueba. Mirando cu maestronan di Emma School a bisa cu nan no ta contra fusering di Emma School cu Paso Pa Futuro pero cu esaki mester ta den fase, e mandatario a splica, a dicidi di adapta e plan.
“Mi a scucha y a adapta e plan den fase.” Asina a informa nan cu e dos organisacionnan cu ta maneha cada un di e scolnan ta keda cu nan grupo, cabesante y maestronan, pero ta comparti un localidad.
Algo manera cu a haci na JFK Center. E bentaha ta cu lo comparti cierto servicionan. Por ehempel awo entre e dos scolnan tin un logopedista, unconcierge, un trahado administrativo, pero tambe tin escasez di asistentenan di klas y di studiante;maestro specialisa, etc. Tur e trabounan aki por wordo comparti.
Tambe lo pone modular pa creaespacio pa e profesionalnan por atende cu cada alumno di e miho forma. “Mi a cambia mi plan difusering y a adapt’e, pero den prensa mi ta lesa cu esaki tampoco ta bon,” e mandatario a splicaparlamento.
Reunion a base di tur loke tabata pasando cu e tema di fusering, el a yama un reunion cu maestronan di EmmaSchool pa diahuebs siman pasa. Minister Lampe informa parlamento cu den reunion di Conseho di Minister unda a trata e tema di EmmaSchool a papia ampliamente riba e miho forma pa atende cu e situacion aki.
Asina a bini dilanti eproposicion pa directora interino di DSP (Directie Publieke Scholen), atende e reunion. E motibo ta cu etabata un maestro na Paso Pa Futuro. “El a traha tres aña den enseñansa special y sa kico ta come y bebe den enseñansa special. Di e forma aki e por facilita e dialogo riba e tema di fusering. Esey ta eunico motibo cu mi mes no a atende e reunion. E tabata pa crea un miho dialogo riba e tema.”
Sinembargo na momento cu den oranan di mainta el a tuma nota cu prensa lo ta presente pero tambelo tin protesta, a dicidi di haci otro cambio. A bisa e cabesante pa e reunion por tuma luga den turtrankilidad na oficina di DPS.
“E unico cos cu mi a bis’e ta “ora bo caba di cera scol bay JFK Center”. Mino a duna ordo a cera e scol na candal. E reunion tabata planea pa 1.30, ora cu tur personal ta bay cas,manera nan a mes a informa mi cu 1.30 scol ta cera.”


text:
E conocido yiu di Corsou, Ashna Coster, cu ta biba na Hulanda, a lansa su propio liña di Make –Up cu ta hiba di e nomber: BUNITA. Ashna Coster ta un pro makeup artist cu a studia na Belgica, pa ser exacto na e scol Make-up Designory na Antwerpen, caminda el a haya su diplomanan y tambe a ser certifica como un makeup artist.
Ashna Coster tin mas ku 10 aña trahando den e industria di beyesa, como ‘artist’ di Bobbi Brown y tambe den e area di marketing y branding pa varios compania na Corsou.
E marca di Make-Up: Bunita a ser lansa dia 23 augustus 2018 cu 6 lipstik. Awe ya nan ta na un cantidad di 29 lip products, di cual 6 ta lipgloss y 23 liquid lipstik matte. Bou di e make up Bunita, e cliente por haya no solamente brushes di make –up, pero tambe otro producto manera T-shirt y hopi mas. Poco poco pero sigur e marca aki lo crece cu hopi cos mas. E intencion ta pa Bunita crece bira e prome ‘international cosmetic and merchandise brand’ di Corsou pa mundo.
Dia 23 maart ultimo, Ashna Coster, mediante di Bunita, a introduci e prome dos eyeshadow palettes di e brand Bunita na DA drogist na Corsou. Un di e palettenan yama “I Desrve” y e otro “Amor Propio”. Practicamente tur producto di e marca tin nombernan na Papiamentu, cual ta haci e marca diferente. E intencion di e dos palettenan aki ta pa corda tur Bunita su clientenan pa traha riba nan beyesa interno prome. Ya esaki ta refleha aun mas riba nan Beyesa externo. Esaki ta cuadra cu e ideologia di e palabra Bunita, cual ta e nomber di e marca. Bunita ta obtenibel desde awe na DA y tambe Lingerie for You na Palm Beach Plaza. Follow nan riba facebook y Instagram @bunita.ac


text:
KRALENDIJK – Dòkter di kas Palomino C. di 61 aña a presentá dilanti hues djárason 30 di sèptèmber 2020 den Korte den Promé Instansia aki na Boneiru pa motibu di akto kontra di moral ku un pashènt di 18 aña. Abogado mr. Marije Vaders a representá e akusado via konferensia di video. Ministerio Públiko ta akusa e dòkter en kuestion di a mishi i sunchi su pashènt kontra di su boluntat.
Djarason 17 di mei 2017, e dòkter a palabrá ku e víktima di 18 aña e tempu ei pa topa otro i huntu nan a kore bai un sitio skondí. Aki e akusado a sunchi i mishi ku e víktima.
E víktima tabata kore stazje serka e dòkter na su práktika. E akusado a deklará ku pa algun tempu tabatin spekulashon na trabou i el a aserká e víktima pa puntre si e ta interesá den dje komo pareha skondí. I despues nan a palabrá pa topa pafó di e práktika pa un momentu romántiko.
E akusado a deklará den korte ku el a sunchi e víktima, pero nada mas. El a nenga tur e akusashon di akto no apropiá.
Loke ku a hala atenshon den e kaso aki ta e echo ku e víktima a hasi denunsia despues di masomenos 9 luna. Fiskal Blanco a bisa ku esaki ta pa motibu ku e víktima tabata hopi impreshoná pa e akto aki i despues di sosten di personanan rondo di dje, el a tuma e kurashi pa entregá keho.
E dòkter a keda kondená na un kastigu di prizòn kondishonal di 4 luna ku un periodo di prueba di 3 aña i 240 ora di trabou di tarea. Na promé instante e dòkter tabata di opinion ku pafó di konsulta si lo tabata posibel pa sunchi su pashènt, pero despues e la bin realisá ku e la violá normanan étiko i sosial. Hues a enfatisá ku aktonan manera esaki ora ta trata di un relashon di dòkter ku pashènt semper ta kastigabel, fuera di ofisina tambe. Fiskal a demandá alabes pa e dòkter no praktiká su trabou pa 2 aña pero mirando e echonan, hues a konsiderá esaki fuera di proporshon. E víktima i su abogado mr. Olga Kostrzewsky tabata presente via konferensia di video. Su demanda pa daño perhuisio pa gran parti a keda otorgá.


text:
4 di mei
- E artíkulo aki ta skirbí na papiamentu. Lo ta apresiá si por mantené e artíkulo aki na estilo di papiamentu.
4 di mei ta e di 124 dia di aña (125 den un schrikkeljaar) riba e kalènder gregoriano. Ta resta 241 dia pa finalisa e aña.
A sosodé[editá | editá fuente]
- 1945 - Di Dos Guera Mundial: e Alemannan ta firma pa nan entrega na Lüneburg Heath, suit di Hamburg; e dia siguiente e kapitulashon aki ta bai na vigor na Oropa nortwest.
- 2022 - Ta inisiá na Sint Maarten e enkuentro bienal di IPKO. Entre e puntonan di agenda ta fihá e konsepto di lei di Reino COHO (Caribisch Orgaan voor Hervorming en Ontwikkeling).
A nase[editá | editá fuente]
- 1902 - Cola Debrot, eskritor, poëta, mediko, diplomatiko, hurista i polítiko antiano
A fayesé[editá | editá fuente]
A selebra/konmemorá[editá | editá fuente]
- Hulanda: Dodenherdenking, dia nashonal den henter Reino Hulandes pa konmemora e víktimanan di e di dos Guera Mundial.


text:
Stapnan Pa Kuminsa Un Empresa
Bo ke kuminsa bo mes empresa? Esaki ta un sonjo di bo ku bo ke hasi bira realidat? Bo tin sufisiente konfiansa den bo mes pa dal e stap aki pero bo no sa unda i kon bo tin cu kuminsa?
Aki nos ta trese e stapnan esensial pa bo:
1. Ora bo tin pensa di kuminsa bo mes empresa ta bon pa bo investiga posibilidatnan i tambe hasi testnan pa wak si di ta un empresario ta algu pabo.
2. Traha un plan finansiero i investiga si bo lo tin mester di finansiamentu
3. Pensa riba un nomber pa bo empresa
4. Eksplora e merkado i disidi kua strategia bo ta bai usa
5. Soru pa bo administrashon ta na ordu
6. Regla bo dokumento di kondishonan general i seguronan
7. Komete na eksigensianan legal
8. Inskribi bo empresa na Kamber di Komersio
9. Skohe un forma legal(rechtsvorm)
10. Buska kliente
Aki nos a pone stapnan esensial ku bo tin mester di sa pa kuminsa bo empresa. Den nos E-book ku pronto lo sali, nos lo splika kada un stap un tiki mas amplio.


text:
Un sektor grandi di nos komunidat tabata eufóriko ora e lei di screening (ofisialmente: Landsverordening integriteit (kandidaat-) ministers) a keda publiká na oktober 2012. Por a skucha un suspiro kolektivo di alivio pasombra nunka mas lo pasa e bergüensa na 2010 ora un sèt di minister sin eskrúpulo a burla di e proseso di screening anterior.
Pero esei tabata 2012. Awe algun di e mesun aktornan ku a aploudí e lei di screening na 2012, ta deklará ku e lei, derepente, no ta hustu mas. Diferensia entre 2012 i 2019/20 ta: e lei ku tabata bon pa esnan sin étika e tempu aya, a obligá dos minister di e koalishon aktual tuma retiro (di kua unu a rekonosé su akto kastigabel den un “deal” ku Ministerio Públiko i a haña un “proeftijd”).
Awe ta papia ku e lei no ta hustu i no ta kumpli ku su ”berdadero” intenshon. Tambe, ta bisa ku Hulanda no tin lei di screening manera nos. E delaster ta bèrdat. I tin mas lei i tratado ku nos tin pero ku Hulanda no tin. Tambe vise versa Hulanda tin un kantidat di lei manera lei di eutanasia, belasting riba kachó di kas i tambe reglanan stringente pa protehá medio ambiente ku nos no tin. Si nos ke tur lei Hulandes ta mihó skràp outonomia i bira provinsia.
Nos mundu tin hopi ehèmpel di hipokresia i set pa poder ku (t)a pone polítikonan kita, kambia lei i reglanan ku tabata perfekto pa oponentenan polítiko pero no pa nan. Ehèmpel ta Daniel Ortega di Nicaragua ku a lucha pa kaba ku poder di famia Somoza di 45 aña dor di revolushon i kambio di konstitushon. Awe Ortega a kita, pone lei, kambia konstitushon pa pèrmití ku e por keda na mando pa bida largu akompañá pa su vise-presidente ku ta su kasá!
Na 2014 (Paisahe, Nr. 5, mart 2014) mi a boga pa no kita lei di screening manera e aktornan ku a bin na mando na 2010 (i ku entre 2012-2016 tabata den oposishon) tabata deseá. Mi a sugerí pa amplia e lei i pone mas regla, spesialmente ora un minister baha.
Awor, semper por i ta asta nesesario pa kambia lei debí ku sirkunstansianan a kambia. Pero pa trese kambio i swak e lei di screening pasombra e lei a obligá 2 minister di koalishon tuma retiro, no ta un rason bálido. Esei ta hiprokresia i kontra di nos (sentido di) estado di derechi. E ta hasi esnan ku awe ta boga pa kambia lei mesun sin eskrúpulo ku esnan di 2010. No tin diferensia.
Willemstad, Curaçao


text:
ORANJESTAD- Temporada di fiesta ta acercando y Departamento di Aduana Aruba kier recorda tur importador di carga pa entrega tur informacion na tempo na e Customs Broker cu ta haci e declaracionnan den nos sistema di ASYCUDA sin tene informacion atras.
E aña aki Departamento di Aduana a traha un cantidad grandi di proces-verbaal contra importadornan di cual carga no a wordo declara manera ta stipula pa ley. Esaki consecuentemente ta trece stagnacion den e planning pa sigui duna servicio pa motibo cu mester sigui un proceso completo di inventarisacion di loke no a wordo declara. Esaki ta tuma tempo extra y ta stroba Douana di duna servicio na e siguiente cliente. Otro aspecto cu alabes ta stagna e planning den ultimo dianan ta importadornan cu no tin espacio adecuado y trahado suficiente pa baha container. Consecuentemente, cada bes mester para trabou, specialmente ora cu tin yobida. Na momento di baha container nos ta pidi tur importador pa tin suficiente trahado y material manera forklift, sker pa corta seyo di chumbo, etc. Departamento di Aduana ta pidi tur importador pa tuma bon nota di esaki pa nos por sigui duna servicio sin interupcion innecesario.


text:
WILLEMSTAD- 23 di febrüari 2016– Resientemente Ofisina di Turismo di Kòrsou (CTB) huntu ku diferente partner a partisipá na e di 24 edishon di ‘Duikvaker’. Anualmente ‘The Exhibition Company BV’ ta presentá e feria dediká na tur amante di buseo i snòrkel na Expo Houten, Hulanda. E aña aki ‘Duikvaker’ a kubri 3 sala di ekshibishon i a konta ku aproksimadamente 10,000 bishitante durante 2 dia largu. Kompanianan ku ta ofresé ekipo di buseo i snòrkel a ekshibí nan portafolio di mas nobo i a demonstrá e último tendensianan den e mundu di buseo. Durante di e feria e bishitante tabatin e oportunidat pa tuma informashon na e diferente stèntnan di e destinashonnan presente; interes pa Kòrsou tabata grandi.
Kòrsou a keda bon representá dor di vários skol di buseo ku a eksponé tur loke nos tin pa ofresé na e turista sambuyadó i tur ku ta bishitá nos isla spesífikamente pa snòrkel. E stènt di Kòrsou a kubri un total di 15 meter kuadrá den kual por a konta ku representashon di: All West Apartments & Go West Diving, Atlantis Diving, Blue Bay Dive & Watersports, Lions Dive & Beach Resort Curaçao i Ocean Encounters Diving.
Turismo di buseo ta un segmento hopi importante pa CTB. Kòrsou tin hopi di ofresé tambe na e amante di buseo, pa e motibu aki partisipashon na un feria manera ‘Duikvaker’ ta esensial. Tur ku sambuyá òf snòrkel den awanan di Kòrsou semper ta keda impreshoná. Kòrsou ta brinda mas di 65 lokalidat kaminda por praktiká buseo òf snòrkel. Kada sitio ta úniko den su sorto, tin su propio beyesa i variashon di koló. CTB ta gradisí tur skol di buseo i partnernan den sektor privá ku a forma parti di e tim di Kòrsou na ‘Duikvaker’.


text:
Preparacionnan pa bay Bajo diadomingo mainta a keda cancela y famia cu esaki no a logra haya un âclosureâ den e caso di Pau Martijn, kende ta perdi for di dia 29 di februari ultimo.
Diadomingo mainta tempran un grupo di boluntario consistiendo di buceadonan boluntario y miembro di Cruz Cora bou guia di Search & Rescue tabata para na un di e piernan na Zeerover. E intencion tabata pa subi lama pa busca âalgoâ pa haya sa kico a pasa cu e buceado Pau Martijn. Esaki sinembargo no a logra.
E plan di awe tabata pa bay awe mainta na e ultimo caminda cu a señala Pau, unda el a baha bay fondo. âFamia y esnan cu tabata conoce kier a haya mas un âclosureâ di loke por a pasa. Y nos kier a haci lo maximo pa logra esaki,â Adolph Croes di Search and Rescue a bisa 24ora.com na e sitio. A hinca un plan den otro pa yega mas cerca pa haya âalgoâ.
Ora ta papia di Bajo, mester ta consciente cu esaki ta keda den awa teritorial di Venezuela, y mester sigui reglanan. âNos a purba via di autoridadnan pa haya aprobacion pa haci e buskeda eynan sin riesgo pa ningun hende. Mirando cu nos no a haya aprobacion ainda, nos a dicidi cu e no ta bay door. Bo no ta bay expone bo hendenan den awanan no ta un area di Aruba. Pâesey nos a hala atras completamente,â Croes a bisa mainta tempran den presencia di e boluntarionan cu a acudi na e sitio.
Ki ta bay pasa awo, no ta conoci. Ta bay consulta cu tur hende, pasobra tanto e organisacion como e famia kier pa tur acto tuma luga di forma responsabel, pa no expone ningun hende. Ta bay analisa si tin plan B y kico esaki lo ta.
A scoge e dia di awe pasobra e lama ta miho cu e dia di e sucedido y a scoge hendenan cu conoce e area y cu experiencia, kendenan conoce e coriente den e bisindario. A traha henter un plan con cada buceado ta move eybou. âA tene cuenta cu tur aspecto di siguridad, pero esey ta âon holdâ, aworaki,â Croes a bisa.


text:
Den Haag- Gobièrnu di Hulanda ta manda 100.000 tèst rápido di Covid-19 pa Sürnam. Esaki minister Hugo de Jonge a komuniká.
Sürnam ketu bai ta batayando un krisis basta grandi di Covid-19 den e pais. Durante un bishita resien di presidente Santhoki na Hulanda, a hasi palabrashon tokante sosten di gobièrno hulandes pa yuda kombatí e brote di Covid-19 na Sürnam. Banda di e tèstnan ku ta manda Sürnam, Hulanda a regalá hopi bakuna tambe na e pais.
E tèstnan lo wòrdu transportá ku un buelo regular di e kompania SLM entre Amsterdam ku Hulanda.


text:
Oficina Pensioen San Nicolas ta Habri Bek 4 Februari
Banco di Seguro Social Aruba SVb ta informa cu su oficina di Pensioenen na San Nicolas ta habri bek riba diamars 4 di februari. Entrante 4 di februari e ta habri dos biaha pa siman riba diamars y diahuebs, parti mainta di 8:30 AM te cu 11:30 AM.
Nos oficina di Pensioenen na Vondellaan ta keda habri di dialuna pa diabierna, parti mainta di 8:00 AM te cu 11:30 AM y merdia di 1:00 PM te cu 3:30 PM.
Pa mas informacion por tuma contacto cu departamento di Pensioenen na 527-2760 of pensioenen@svbaruba.org.


text:
Pago di Subsidio di Salario a termina entrante 1 november 2021
SVb Aruba ta anuncia cu e areglo di Subsidio di Salario a termina entrante 1 di november 2021. Esaki ta nifica cu pa luna di november no lo otorga dicho subsidio mas.
Punto 11 di e areglo di Subsidio di Salario (MB 681/20) ta mara e pago di subsidio di salario na e sosten di likides cu Aruba ta ricibi for di Hulanda. Mirando cu pa e ultimo kwartaal di 2021 esaki no a wordo otorga na Pais Aruba, e ta nifica cu e pago di subsidio di salario no por continua.
SVb Aruba por medio di esaki ta anuncia cu e pago di e subsidio di salario a termina entrante 1 di november 2021. Esaki ta nifica cu entrante luna di november no por aplica pa subsidio di salario mas y no lo tin pago di dicho subsidio mas.
SVb Aruba ta sigui cu e administracion, control y eventual cobransa di e subsidionan cu a ser paga caba y ta sigui procesa tur obhecion cu ta pendiente ainda di e periodonan di subsidio anterior.
Pa mas informacion tocante e areglo di Subsidio di Salario por tuma contacto cu loonsubsidie@svbaruba.org.


text:
- Liña di telefon fiho;
- Celular (liña y aparato);
- Setarnet;
- DSL;
- Roaming;
- Caller id;
- Voice mail.
- Cablenet;
- Cabletv.
Bo mester acudi personalmente na Setar pa conexion di un telefon di cas, celular, Setarnet, DSL, cablenet y cabletv cu e siguiente documentonan:
Mester entrega e siguiente rekisitonan::
- Un indentificacion valido (cedula, rijbewijs of paspoort);
- Extracto di registro civil (Bewijs van inschrijving);
- Den caso di cas propio, un prueba di propiedad (acta notarial);
- Den caso di un cas di huur, e acuerdo di huur of un copia di e ultimo recibo di WEB of Elmar.
Prome cu haci peticion bo mester averigua si tin un conexion caba. Den caso cu tin caba, bo mester sa na unda e conexion ta y cual tipo di conexion e ta. Ora di construccion of renobacion bo mester laga sa di antemano na unda e conexion ta bin y bo mester instala e tubonan.
Pa mas informacion bo por acudi na:


text:
Colegio San Antonio a invita Directie Natuur en Milieu (DNM) y Stimaruba pa duna nan un excursion educativo den naturalesa.
En conexion cu e scol su dia di ‘kindness’ nan a escohe pa ta amabel cu naturalesa. E bishita a encera e importancia di area di Spaans Lagoen y e historia di Franse Pas.
Un mainta yena cu informacion historico-cultural di parti Stimaruba a yuda na engrandece e conocemento di e grupo di hoben. Mas cu claro, e parti di e importancia di proteccion di nos flora y fauna no a keda afor di parti Directie Natuur en Milieu.
Entre e dos organisacionnan a splica cu e area di Spaans Lagoen ta uno protehi y ta bou maneho di parke National Arikok. DNM a repasa e regalanan vigente di e area prome cu a sigui cu e excursion. A elabora riba e diferente matanan di mangel cu tin den e area, esta e mangel preto, mangel tam y e mangel shimaron. E grupo por a observa den e area e siguiente fauna: cododo, lagadishi cangrew, cocolishi calacuna, soldachi, warawara, cantidad di egrets, bleenchi y parhanan di misa. Hobenan a keda sorprendi di e balor y importancia di proteccion di nos areanan costal cu matanan di mangel y nan servicionan.
Na final di excursion DNM a haci e peticion na nos hobenan pa stima locual ta di nos y door di anda na un manera responsabel cu nos naturalesa y medio ambiente nos ta garantisa cu esaki ta keda den un estado saludabel pa generacionan cu ta sigui. Stimaruba a gradici muchanan di Colegio San Antonio klas 1 pa nan atencion asina concentra y nan entusiasmo pa siña di nos medio ambiente.


text:
E “Basis Opleiding Kustwacht” di Wardakosta a bolbe start
E Basis Opleiding Kustwacht (BOK) a bolbe reanudá djaluna último. Despues ku e training
mester a stòp pa motibu di e krisis di COVID-19, dia 3 di ougùstùs 2020 e hóbennan i nan
instruktornan a kuminsa atrobe. E 18 hóbennan di Aruba, Kòrsou i St. Maarten a start ku hopi
entusiasmo i energia na un “hike” pa kana den e area di “de drie gebroeders”, esakinan ta e tres
serunan den area di Veeris. E hóbennan a lanta for di trempan djaluna i nan a “hike durante
henter mainta ku hopi solo i ku retonan den e tereno pa asina realisá e ehersisio aki. E
simannan benidero e studiantenan lo sigui e módulonan di e BOK.
Henter e siman ku a pasa tabata den kuadro di un “opfriscursus” di e simannan di formashon ku
nan a hasi den yanüari i febrüari 2020, na momentu ku e estudio a kuminsa. Durante di e
simannan di entrenamentu di formashon e studiantenan a ser retá mentalmente i físikamente.
Bou di guia di instruktornan di Wardakosta e hòbennan a bívak den mondi, marcha
kilometernan largu, landa, kushiná, kayak, traha flòt, sigui programa den klas i hasi
ehersisionan anfibioso. Despues di e programa di formashon nan a risibí e estudio nóutiko kual
ta enserá materianan manera: training basiko di salba bida, kombatimentu di kandela, guia di
marifoon i kurso di EHBO. Na final di e siman di “opfriscursus” aki nan lo kontinuá ku e
programa sigun e planning di BOK i lo sigui ku e materia di “schietbivak”.


text:
En conexion cu entiero di nos colega stima Dennis Florant, DIMAS lo ta cera pa publico riba diamars 20 di april 2021.
Clientenan lo ricibi un email indicando cu tur cita cu tabata plania pa diamars lo wordo cambia pa diabierna 23 di april 2021 na e mesun orario. Nos ta pidi clientenan pa tuma nota di e participacion aki pa evita cualkier inconveniencia. Diaranson, dia 21 di april, nos lo continua cu tur servicio segun e orario di custumber.
Staf y personal di Departamento di Integracion, Maneho y Admision di Stranhero.


text:
Fundacion Pa Nos Comunidad (FPNC)
Fundacion Pa Nos Comunidad (FPNC) ta e unico banco oficial di cuminda na Aruba y a ser funda dia 2 di juli 2009. FPNC desde su inicio ta para pa:
- cooperacion,
- ayudo structural den combati pobreza y
- trece alivio den hogarnan mas vulnerabel.
Den su forma di traha FPNC ta garantisa etica di trabao social, profesionalismo, experticio den tereno di ayudo relata na pobreza y cooperacion cu mas cu 40 otro instancianan cu ta brinda ayudo na gruponan vulnerabel den nos comunidad.


text: KRALENDIJK — Hende den pueblo ta sigui komentá. Algun suidadano a aserka un reportero di Radio Live 99.9 FM, i a bisa ta bon pa purba sende un lus serka James Finies di ‘Nos Ke Boneiru Bèk’. “No solamente Boneiru, sinembargo diferente parti si mundu pa no bisa tur ta den problema e asuntu di vírùs di korona. Bon pa James komprondé e motibu, entre otro pa Boneiru ta forma parti di e pais grandi yamá Hulanda. Nan ta bai Yuda nos. Hulanda e pais ku nos ta mara n’e, ta bai yuda nos, kisas e ta un obligashon, sinembargo di tur manera awor ku nos por bai ta den nesesidat grandi, nan tei i ya a menshoná ku nan ta kla pa yuda tur e islanan di Caribe hulandes. Tin bes tin hende ta kritiká Hulanda sin para ketu i wak kon kos ta kana. Tremendo pa ‘Nos ke Boneiru bèk’,nan lucha, pa Boneiru mes por disidí i hasi manera nos ke. Nos mes ta generá sèn sufisiente pa por kubri nos gastu i sobrebibí. Ta bon pa nos pensa mas leu ku nos nanishi ta largu, manera e dicho ta bisa. Loke ta pasando e dianan aki, islanan chikitu manera entre otro Boneiru no por yuda nan mes. Ku otro palabra mester bisa ta bon ku Boneiru a tuma e desishon pa nos ta dirèkt ku Hulanda. Biba Ramoncito Booi. Kòrsou a skohe otro i a nenga pa bai dirèkt bou di Hulanda i si skucha notisia, bo ta komprondé ku ‘langzaam maar zeker’, kos ta kana den situashon difísil pa hermana isla Kòrsou. No ta malu di nan mi ta papia. Mi tin famia aya pues mi ke pa nan ta felis i stabil. Simplemente esei ta e bèrdat ku nan mes hendenan den posishon haltu ta mira i ekspresá. James mi ke bisabo, ta bon pa kritiká, pasobra esei ta tene gobièrnu i Hulanda na altura ku tin bista riba nan maneho pa e komunidat. Sinembargo no kaba ku Hulanda. Nos no por sin nan, manera nos tabata bibando djis promé ku vírùs di corona a presentá na China i awor otro partinan di mundu. Mi no ta kontra James, sinembargo ta bon pa pone atenshon na kiko realmente ta bon pa nos,” e hendenan ta komentá.


text:
Ed Nijpels nombrá komo kwartiermaker mesa di klima Boneiru
Kambio di klima tin efekto rònt mundu, pero sigur na Hulanda Karibense e impakto di kambio di klima ta grandi i inmediatamente tangibel. Na mes momento, e islanan ta ofresé tambe oportunidat grandi pa prueba kon nos por enfrentá kambio di klima. Ku e ambishon aki ta establesé e mesa di klima Boneiru (klimaattafel Bonaire). A selekshoná señor drs. E.H.T.M. (Ed) Nijpels pa yuda establesé e mesa di klima aki, mirando su eksperensia amplio komo èks presidente di e Akuerdo di Energia i Konsulta di progreso Akuerdo di Energia.
Isla chikitu manera Boneiru hopi biaha ta esun ku komo promé ta nota e konsekuensianan di kambio di klima. Pa e motibu aki ta hopi importante pa e islanan dentro di Hulanda Karibense bira mas sostenibel i resistente kontra e klima ku ta kambia. Ku esaki tin nesesidat pa un plataforma sentral ku ta trese tur konosementu i maneho relevante dirigí riba adaptashon i mitigashon huntu i for di kua ta prepará selekshon di maneho. E nesesidat aki a pone kolegio ehekutivo di Boneiru yega na e desishon pa inisiá un mesa di klima.
Kwartiermaker Ed Nijpels
Gabinete a puntra señor Nijpels pa fasilitá establesimentu di e mesa di klima. E lo wak kon i den kua forma por krea e mesa di klima Boneiru. E trabounan aki lo inisiá huntu ku un lider di proyekto lokal, ku sosten for di entre otro e Entidat Públiko i Gobièrnu di Reino. Ta e intenshon pa despues di seis luna tin un propuesta riba mesa pa un plan di organisashon i un agènda stratégiko. E kwartiermaker tambe lo investigá e posibilidatnan pa un mesa di klima na Saba i Sint Eustatius.
Minister Jetten: “Nos no por lubidá ku Hulanda Karibense ya ta pará den e promé liña di e kambio di klima. Den bon kolaborashon ku señor Nijpels i kolegio ehekutivo di Boneiru mi ke sigurá ku awor si nos por pone paso pa hasi e islanan den parti Karibense di Reino mas sostenibel i resistente kontra e konsekuensianan di kambio di klima. Ku konosementu i eksperensia Hulandes nos por hasi Hulanda Karibense un ehèmpel pa islanan insular vulnerabel rònt mundu.”
Diputado Kroon: “Investigashon resien ta suprayá e vulnerabilidat di e islanan manera Boneiru un bes mas i e nesesidat i urgensia pa tuma medida awor. Nos ta kontentu ku e binida di Ed Nijpels pa yuda nos establesé e mesa di klima pa por logra un enfoke kordiná.”


text:
ORANJESTAD, Aruba
Parlamentario Alan Howell tabatin e honor di realisa e inauguracion di Battata Beach Bar & Food na e beach di Cura Cabay/Zeewijk. Esaki tabata un momento special pa Howell mirando cu e ta un di esnan cu a lucha durante varios aña pa logra yega na realisa e mehoracion di e beach y pier akinan.
E inauguracion aki ta un paso mas den e desaroyo di pariba di brug y ta un muestra mas cu inversionistanan poco poco ta mirando e potencial cu e parti aki di nos isla tin. Comerciantenan ta hayando e confiansa un biaha mas den San Nicolas y asina ta cuminsa mira un desaroyo economico na e parti pariba.
Alan Howell ta wak esaki cu wowo hopi positivo unda e hendenan cu ta biba pariba di brug lo wak e desaroyo cu pa hopi aña a wordo priminti pero no a haya. Den e cuadro aki e ta gradici ex minister Otmar Oduber, kende ta esun cu a pusha tambe pa realisa e proyecto di Cura Cabay/Zeewijk y awe un y tur por disfruta di dje.


text:
Prensa
Informashon CURA DOET 2023
Den 2023, nos lo selebrá e di 10 edishon di CURA DOET! Ku e selebrashon di 10 aña di CURA DOET nos kier para ketu huntu ku komunidat kiko e akshon aki a nifiká i kontribuí e último añanan aki. CURA DOET 2023 lo tuma lugá dia 10 i 11 di mart.
CURA DOET 2022
Ana pasa, durante CURA DOET 2022, 300 proyekto ku 265 organisashon sosial ku a partisipa ku yudansa di mas ku 4500 boluntario a klara mas ku 300 tarea i aktividat.
Ku boso kolaborashon nos ta logra
Nos ta konta ku sostén di prensa pa kompartí informashon di CURA DOET ku nos komunidat. Di antemano danki pa publikashon i kobertura relashoná ku CURA DOET.
Si bo tin pregunta no duda den tuma kontakto ku nos.
Kordinadó Komunikashon CURA DOET
Chiarra Lo-a-Njoe
T: 788-1952
M: 514-3797
E: curadoet@curacaocares.org


text:
10 kliente di SDKK a terminá kurso di pelamentu ku éksito
10 kliente di SDKK a terminá kurso di pelamentu ku éksito
Geplaatst op 05 October 2021 dor di Ministerio Hustisia
WILLEMSTAD – Resientemente tabatin entrega di sertifikado na 10 kliente di prizòn ku a sigui e proyekto “E Arte di un Barbero”.
E kurso di pelamentu akí tabatin un durashon di 8 siman, kaminda e klientenan por a siña e fishi di barbero bou di guia di señor Rignald Cecilia di Smoothline Barbershop.
Durante e kurso a para ketu na e parti di teoria di pelamentu, e téknikanan di kon ta hasi uso di e mashin di pela i sekuensia di uso di e mashin. Tambe a para ketu na e parti di higiena, kual ta hopi importante, i aktitut di trabou di un barbero.
Den un ambiente hopi ameno por a mira e satisfakshon di e kursistanan i e nesesidat pa SDKK sigui ofresé kursonan asina akí pa mas kliente. Tambe a lanta e idea pa habri un barberia den prizòn kaminda klientenan i personal di SDKK por bai pela.
Gerensia di SDKK ta sumamente kontentu ku resultado di e proyekto akí, debí ku por a duna un oportunidat na e klientenan akí pa forma nan mes den e fishi di pelamentu.


text:
ORANJESTAD ARUBA IMPORTANTE – PLS SHARE : Ministerio Publico ta pidi cooperacion di publico. A start investigacion grandi riba atraco na Kevin Jewelers. Por yama laga tip via tipline 111-41
ORANJESTAD ARUBA IMPORTANTE – PLS SHARE : Ministerio Publico ta pidi cooperacion di publico. A start investigacion grandi riba atraco na Kevin Jewelers. Por yama laga tip via tipline 111-41
IMPORTANTE – PLS SHARE : Ministerio Publico ta pidi cooperacion di publico. A start investigacion grandi riba atraco na Kevin Jewelers. Por yama laga tip via tipline 111-41
Dialuna pa 6:22pm e manager di Kevin Jewelers a para un patruya di Polis pasando den Havenstraat bisando cu un nan a bira victima di un atraco arma. Tres hende homber, sin cara tapa, cu ta papia Spaño, a drenta e luga, saca arma pone na nan cabes y despues mara nan.
E atracadonan tabata bisti cu jeans blauw cla, camisa blauw cla manga largo y pechi preto cu blanco. E otro bisti cu un jeans scur, flanel blauw scur, keds preto y e di tres bisti cu carson largo preto, T-shirt shinishi y cu pechi blanco.
E atracadonan a horta hopi joyas. Te ainda no a conta e balor total.
No obstante tur accion di buskeda di Polis, ainda no a logra topa cu e sospechosonan. P’esey ta haci un apelacion riba henter comunidad, pa esun cu por a mira algo, of cu sa mas, of cu sa di unda nan por ta scondi, pa yama Polis mesora. Tambe por duna un tip anonimo via tipline 11141.
Autoridad semper a conta riba e sosten y cooperacion di comunidad, pues ta spera cu e biaha aki tambe, hunto, ta logra soluciona e caso aki di atraco.


text:
Ambiente unico na e Team Welcome Ceremony
Aruba jama Bon Bini na e Villa Olimpico
Ambiente unico den e Team Welcome Ceremony unda mundo henter a bini hunto
Diabierna anochi, e delegacion Arubano participando na e Weganan Olimpico Hubenil Buenos Aires 2018 a keda oficialmente yama bon bini den e Villa Olimpico na Buenos Aires, Argentina. Riba e Villa Park den e Villa Olimpico e atletanan di tur e 206 paisnan participante a bini hunto unda a celebra e team welcome ceremony cu un tremendo show di baile y mas cu claro conoce e cultura di Argentina. A introduci e mascota di e weganan esta Pandi. Presidente di IOC, Thomas Bach acompaña pa dos atleta a declara oficialmente e weganan habri.
Na e Weganan Olimpico Hubenil Buenos Aires 2018, 206 pais rond mundo lo bataya den e 32 deportenan unda mas cu 4000 atleta den e edad te cu 17 aña lo competi sanamente defiendo e bandera di nan pais. E ciudad anfitrion Buenos Aires y su hendenan a yama bon bini na henter nos delegacion di atleta, coach y dirigentenan.
Na e Team Welcome Ceremony nos por a mira nos atletanan y nan coachnan, staf medico, secretaria general di COA y miembro ehecutivo di Panam Sports y IOC, sra. Nicole Hoevertsz.
E Weganan Olimpico di Buenos Aires 2018 a inicia oficialmente mientras diasabra lo tin e Ceremonia di Apertura y pa su diadomingo lo cuminsa cu e diferente competencianan. Aruba lo start cu landamento mientras beach volleyball y tennis lo ta pending.


text:
Tur cos a cuminsa cu un “punto di ordo” durante pleno reunion publico pa trata Presupuesto 2023 den Parlamento di Aruba. Den e disertacion di minister-president, el a para un rato keto pa critica su opositor politico, Miguel Mansur, debi cu e lo a ofende Minister di Finansa y Cultura, mr. Xiomara Maduro. Pero, Mansur no a tuma aden y a pidi un punto di ordo, riba cual el a expresa su amor special pa e mandatario riba lista di MEP.
“E ta ofende mi colega Xiomara. E ta bisa cu mi colega Xiomara ta arogante, e ta ignorante, e no sa kico e ta haci, Señor Presidente, anto bo sa, e cosnan ey eigenlijk ta haci hopi dolor, Señor Presidente”, asina Prome Minister a critica durante su discurso. Mientras e tabata bisa esey, su colega Minister Maduro tabata grita den banda cu Mansur ta jaloers riba dje.
E parlamentario, un di esunnan cu mas voto sinta den Parlamento di Aruba, a lamenta cu su nomber a cay den e contexto ey y a hisa su mannan pa pidi un “persoonlijke feit”. Door di pidi esey, e ta referi na e Presidente di Parlamento cu a menciona su nomber den algo personal y pa dun’e derecho di replica. Mesora Presidente di Parlamento a concede e chens pa reacciona, riba cual el a bisa: “Prome Minister a insinua of a vocifera cu mi a bisa un biaha cu e Minister di Finansa ta ignorante, cu mi no ta stim’e. Mi kier aclaria cu mi tin un cariño special pa Xiomara. Mi tin gana di dun’e un brasa. Nunca di mi bida mi a yam’e pa ignorante. Si mi a bisa cu e ta haragan un biaha”.
Edgard Vrolijk, siendo Presidente di Parlamento, cu e rol pa dirigi e reunion aki, cu un sonrisa riba su cara a tuma palabra bek y a vocifera den microfoon “Danki Señor Mansur, e tabata mas bien un declaracion di amor en bes di ta un persoonlijke feit. Dal bay Su Excelencia”, dunando palabra bek na e premier di nos pais.
Prome cu e minister-president por a sigui riba su discurso, Minister di Finansa, mr. Xiomara Maduro a sac su cara abou y hariendo el a bisa su colega Dangui Oduber, sinta net band’i dje “Mi kier sali di aki den”, mientras cu el a tapa su cara cu ambos banda di man. Minister Oduber sinembargo a sigui chat den su celular y a limita e contesta na su colega cu un sonrisa.
Minister-president di otro banda no a aprecia e punto aki si. E no a hari manera tur e otro parlamentarionan y mas bien a sigui riba caso di Miguel Mansur. El a bisa cu “Señor Presidente, mi ta kere cu Sr. Mansur mester bira mas serio, pasobra bo no por ofende instituto di Minister di Finansa, dia ‘den dia ‘fo, bo ta cuestiona su conocemento, su capacidad, dia ‘den dia ‘fo, anto awo bo ta bin bisa mi ta bras’e, mi ta stim’e. Sorry, pueblo aya ‘fo merece di tin politiconan serio”, asina Minister Presidente mr. Evelyn Wever-Croes a bisa cu un bos serio y obviamenre disgusta cu e forma con Mansur ta ataca su amiga y colega constantemente.
Tocante Miguel Mansur
Miguel Mansur ta un inversionista cu a bira un politico, despues di funda su mesun partido. E ta boga pa un politica nobo cu gobernacion confiabel na Aruba cu di berdad ta traha pa pueblo. El a studia na Serie Colorado School na Aruba, despues a sigui International School of Aruba, despues a sigui Institut Le Rosey y finalmente a caba Tufts University na Medford, na Massachusetts, na Merca. El a caba e estudio di International Relations and Economics. Desde 2019 e tabata presidente di Capitable LLC, cu oficina na Miami, Florida. Desde october 2020, Mansur a funda Partido Accion 21, a participa den eleccion na juni 2021 y a logra no menos di 2019 voto riba su nomber. E ta di cinco votegetter di Aruba, despues di Evelyn Wever (7518), Mike Eman (6668), Marisol Lopez (4191) y Dangui Oduber (2060).
Tocante Xiomara Maduro
Xiomara Jeanira Maduro ta naci dia 24 di december 1974, a participa den eleccion Parlamentario pa prome bes na aña 2009 y a haya 260 voto individual. E tempo ey el a asumi e puesto di Parlamentario pa Fraccion di MEP. Su popularidad a crece casi 10 biaha mas hopi den eleccion 2013, logrando no menos di 2445 voto riba su nomber y a sigui den funcion di Parlamentario. Den eleccion na September 2017, e candidata # 2 riba lista di MEP a haya 2696 voto. Dia 17 di november el a huramenta como Minister di Finansa, Asuntonan Economico y Cultura den Gabinete Wever-Croes, forma pa e coalicion di MEP(9), POR (2) y RED (1). Den e ultimo eleccion, Xiomara Maduro a baha den voto y a yega na 1883 voto, un caida di mas cu 30%. E ta awendia e di nuebe votegetter di Aruba, despues di E ta di cinco votegetter di Aruba, despues di Evelyn Wever (MEP), Mike Eman (AVP), Marisol Lopez (MAS), Dangui Oduber (MEP), Miguel Mansur (A21), Ursell Arends (Raiz), Glenbert Croes (MEP) y Gerlien Croes (AVP).


text:
Na 1975, e Seccion di Reforestacion di Servicio Veterinario a muda di e cunucu Santa Rosa na Wayaca pa su localidad actual na Piedra Plat. E tempo ey, e seccion a traha fahanan pa controla erosion ariba ceru y damnan pa tene awa den rooi rond di MiraLaMar, Parke Nacional Arikok. E fahanan e seccion a usa pa planta mata den bari na 15 m di otro.
Regularmente trucknan di awa te dos aña despues a muha nan. Un percentaha chikito di nan a bira palonan grandi di cual, e Kwihi tabata esun cu a resalta. No ta nada straño si hende sa cu Kwihi ta un mata cu por crece ariba tera pober. Desde prome di Januari 1976, e seccion a bira Departamento di Agricultura, Cria y Pesca (DLVV) cu e responsablidad di sostene y di promociona e Sector Primario di Aruba. Alavez, e Departamento, conoci awe como Santa Rosa, a sigui promove plantacion di mata local pa jardin di cas y area publico. Eventualmente Gobierno mediante e Departamento, a boga pa instalacion di e parke cu a logra bira un realidad na 2000.
Proposito y beneficionan di reforestacion:
Durante e existencia di e departamento, e initiativanan pa reforesta a sigui surgi, pero lamentablemente, ningun no a resulta den un bosque tropico. Actualmente tin un interes grandi cu a surgi for di nos communidad y DLVV Santa Rosa, ta conseha y coopera cu initiativanan particular cu ta peticiona, pa DLVV Santa Rosa por comparti e lista di matanan apto pa wordo planta y incorpora den cualkier projecto di reforestacion. Mester remarca cu DLVV no tin un lista specifico di matanan local cu ta wordo promociona pa ser planta, per mas bien DLVV Santa Rosa ta reconoce e importancia di tur mata local cu di un forma of otro por contribui na bienestar di e flora y muy especialmente e fauna di Aruba. Palonan por tin un preferencia pasobra pa medio di nan biomassa mas grandi, por ofrece mas na e fauna local. Ademas DLVV Santa Rosa su experto encarga cu e Seccion di Naturaleza, no ta mira e nececidad di traha cu un lista specifico ya cu tin literatura, manera e buki di Sr. De Freitas publica na 1996, ta duna un amplio descripcion di tal mata y palonan. Es mas, DLVV Santa Rosa ta recomenda pa si tin un espacio di por lo menos 25 m2, pa cerca esaki pa protection contra herbivoronan. Cierto situacion delicado cu nos naturaleza mester enfrenta ta matanan invasivo manera Neem cual ta un mata toxico pa otro matanan y cual ta recomendabel pa wordo elimina. Un aspecto importante pa aporta na e desaroyo di nos flora, ta pa laga naturalesa mes tuma encargo di kiko lo crece. E parti interesante y ventahoso di e strategia aki ta, cu por ricibi datos di e sortonan di mata of palo cu lo sobrevivi e Cambio Climatico.
Por ripara, cu den Caribe ya caba esaki a aumenta e severidad di secura cu 15 pa 17% y su extento espacial 7% abou di secura breve y 20% abou di secura severo, (Herrera et al, 2018). Aruba lo cay abou di esun di 20%. Si un persona ta desea berde instante den su cura of tereno, DLVV ta conseha pa pega un trankera di Cadushi, simembargo mester tene cuenta cu e Cadushi ta menciona den e Landsbesluit bescherming inheemse flora en fauna, mira www.gobierno.aw, ariba cua articulo 6 lid 2 di e Natuurbeschermingsverordening ta aplicabel.
Con pa planta y mantene e matanan local:
Pa por hana mas mata pa replanta na fin di secura por stek y pega ariba otro anto e mes lo coy rais y sigui crece. Tur otro strategia lo encera:
Colleccion y almenacion di simiya di mata local, nan siembra, mantencion den un contenedor te cu nan ta apto pa planta, seleccion di area di plantacion, cobamento di buraco of construccion di un baki, planta y dunanan bon awa y planta na mas cu 3 m di otro, mester iriga e matanan semanalmente pa dos aña largo. Na Aruba, awa ta yobe poco y e otro fuentenan ta mas caro atrobe y scars, pero por semper opta pa busca awa di dam of usa awa condensa colecta for di airco.


text:
Pa bo Fiesta di Pasco
Simpel y dushi !
Temporada di Fin di Aña ta trece cune cu nos kier purba tur sorto di receta esunnan facil y tambe un tiki mas challenging.
Awe nos ta presenta un receta facil pa pone band’i cuminda.
Carni regular of carni vegetal cu siboyo y conoflo (opcional) hasa den panchi,
cu su tomati, oregano yena den e promenton gerooster y cu keshi Mozzarella gesmelt riba d’je. Por decor’e tambe cu pida promenton y blaachi di Yerb’i hole of Basil….
Dushiiii…..
Ademas di ta colorido cu e ambiente di Pasco e ta dushi tambe, pues perfecto pa e dianan di fiesta!
Preparacion y cuanto tempo ta dura pa trah’e
Preparacion: 10 minuut
Pa cushin’e: 45 minuut
Pa: 4 persona
E ta facil
Regular (cu carni) of Vegetariano (sin carni)
Nutrition: per serving
kcal 485
fat 27g
saturates 12g
carbs 22g
sugars 19g
fibre 7g
protein 35g
salt 1.7g
Ingredientenan
Un tiki zeta so
1 siboyo, corta chikito (opcional)
2 pida conoflo (opcional)
500 gram di carni mula (regular) of carni vegetal seco of esun di bo preferencia corta chikito chikito
2 x 400 gram di tomato di bleki corta mediano
Un par di stengel y blaachi di Oregano, of oregano seco.
1 Bouillon di carni of Seasoning di Mushroom Vegetariano /of boullion di berdura
2 cuchara grandi di Tomati Ketchup (regular)
4 Promenton di diferente color: Oranje, Cora, Geel y Berde , e mezcla ta mustra bunita
100 gram di Mozzarella of Cheddar Cheese raspa
Un boshi chikito di Basil , piki e blaachinan sino por uza esun seco tambe
Metodo
PASO 1
Keinta e oven na 200C/180C fan/gas 6 y keinta e zeta den un panchi grandi.
Agrega e siboyo (opcional) y cushina pa un par di minuut te ora e bira moli. Agrega conoflo y e carni (of vegetal), y cushin’e te ora e carni bira bruin – drei constantemente pa tur cos mezcla bon.
Awor agrega tomato,oregano, bouillon y ketchup.
Season tru cos bon tapa e panchi y lag’e simmer pa 30 minuut riba candela chikito.
PASO 2
Mientrastanto, corta e promentonnan den 2 mita y saca e simiyanan y e partinan blanco. Pone e parti habri di e promenton ariba den e panchi di horna, season nan y horna pa 20 minuut.
PASO 3
Ora e carni ta bon cushina , parti esaki den e promentonnan cu ya ta medio suave.
Bolbe pone e panchi den forno pa 10 minuut mas.
Ora saca e panchi for di forno strooi keshi raspa y basil riba dje.